Diari Oficial de la Generalitat Valenciana


Sumari del DOGV 8919, del 05-10-2020 (2020/8061)

ORDRE 19/2020, d'1 d'octubre, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Versions

 06/08/2024 - Actualitat  Text inicial: 06/10/2020 - 05/08/2024 

### Dades del document

Número de DOGV
:   8919

Data del DOGV
:   05-10-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/8061


Data del document
:   01-10-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 06.08.2024*

*Ordre 19/2020, d'1 d'octubre, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana.*

Preàmbul

Títol I. Disposicions i bases generals de les subvencions

Article 1. Objecte i àmbit d'aplicació

Article 2. Finançament

Article 3. Definicions

Article 4. Finalitat de les subvencions

Article 5. Persones beneficiàries

Article 6. Obligacions de les persones beneficiàries

Article 7. Principis que han de respectar les persones investigadores i els grups d'investigació

Article 8. Cessió de dades

Article 9. Activitat finançable

Article 10. Conceptes susceptibles de subvenció

Article 11. Quantia de la subvenció o criteris per a la seua determinació

Article 12. Procediment de concessió

Article 13. Òrgans competents

Article 14. Presentació de sol·licituds

Article 15. Requisits i mèrits de les persones sol·licitants

Article 16. Instrucció del procediment

Article 17. Avaluació i selecció

Article 18. Criteris de valoració de sol·licituds

Article 19. Proposta de resolució

Article 20. Resolució

Article 21. Modificació de la resolució

Article 22. Justificació de les subvencions

Article 23. Pagament de les subvencions

Article 24. Seguiment i control de les actuacions

Títol II. Disposicions específiques segons el tipus de subvencions

Capítol I. Subvencions del subprograma de recursos humans dedicats a activitats d'R+D+I

Secció primera. Subvencions per a la contractació de personal investigador predoctoral

Article 25. Objecte i característiques de la subvenció

Article 26. Entitats beneficiàries i requisits de les persones sol·licitants

Article 27. Criteris de valoració de les sol·licituds

Article 28. Transició de l'etapa predoctoral al període d'orientació postdoctoral (POP).

Article 29. Obligacions de les entitats beneficiàries i de les persones contractades

Article 30. Seguiment científic de les subvencions

Article 31. Pagament de les subvencions

Article 32. Incompatibilitats

Article 33. Incompliment

Secció segona. Subvencions per a estades de contractats predoctorals en centres d'investigació fora de la Comunitat Valenciana

Article 34. Objecte i característiques de la subvenció

Article 35. Persones beneficiàries

Article 36. Criteris de valoració de les sol·licituds

Article 37. Obligacions de les persones beneficiàries

Article 38. Incompatibilitats

Article 39. Incompliment

Secció tercera. Subvencions del programa Santiago Grisolía

Article 40. Objecte i característiques de la subvenció

Article 41. Entitats beneficiàries, persones sol·licitants i personal a contractar

Article 42. Criteris de valoració de les sol·licituds

Article 43. Obligacions de les entitats beneficiàries i de les persones contractades

Article 44. Transició de l'etapa predoctoral al període d'orientació postdoctoral (POP).

Article 45. Seguiment científic

Article 46. Pagament de les subvencions

Article 47. Incompatibilitats

Secció quarta. Subvencions per a la contractació de personal investigador en fase postdoctoral.

Article 48. Objecte i característiques de la subvenció

Article 49. Entitats beneficiàries i requisits de les persones sol·licitants

Article 50. Criteris de valoració de les sol·licituds

Article 51. Obligacions de les persones beneficiàries i de les persones contractades

Article 52. Seguiment científic de les subvencions

Article 53. Pagament de les subvencions

Article 54. Incompliment

Article 55. Incompatibilitats

Secció cinquena. Subvencions per a donar suport a la contractació de personal investigador doctor de les ajudes Ramón y Cajal.

Article 56. Objecte i característiques de la subvenció

Article 57. Entitats beneficiàries i sol·licitants

Article 58. Criteris de valoració de les sol·licituds

Article 59. Pagament de les subvencions

Secció sisena. Subvencions per a la contractació de personal de suport vinculat a un projecte de transferència tecnològica

Article 60. Objecte i característiques de la subvenció

Article 61. Entitats beneficiàries i requisits de les persones sol·licitants i del personal a contractar

Article 62. Criteris de valoració de les sol·licituds

Article 63. Obligacions de les persones beneficiàries

Article 64. Seguiment científic

Article 65. Pagament de les subvencions

Article 66. Incompatibilitats

Secció setena. Subvencions per a la realització d'estades de personal investigador doctor en empreses de la Comunitat Valenciana.

Article 67. Objecte i característiques de la subvenció

Article 68. Entitats beneficiàries i persones sol·licitants

Article 69. Criteris de valoració de les sol·licituds

Article 70. Obligacions de les persones beneficiàries

Article 71. Incompatibilitats

Secció huitena. Subvencions per a estades de personal investigador doctor en centres d'investigació situats fora de la Comunitat Valenciana

Article 72. Objecte i característiques de la subvenció

Article 73. Persones beneficiàries i sol·licitants

Article 74. Criteris de valoració de les sol·licituds

Article 75. Obligacions de les persones beneficiàries

Article 76. Incompatibilitats

Capítol II. Subvencions subprograma per a la consolidació i enfortiment de projectes i grups d'R+D+I

Secció primera. Subvencions a grups d'investigació emergents.

Article 77. Objecte i característiques de la subvenció

Article 78. Entitats beneficiàries i persones sol·licitants i incompatibilitats

Article 79. Criteris de valoració de la subvenció

Article 80. Seguiment científic de les subvencions

Article 81. Pagament de les subvencions

Secció segona. Subvencions per a grups d'investigació consolidats

Article 82. Objecte i característiques de la subvenció

Article 83. Entitats beneficiàries i persones sol·licitants i incompatibilitats

Article 84. Criteris de valoració de la subvenció

Article 85. Seguiment científic de les subvencions

Article 86. Pagament de les subvencions

Secció tercera. Subvencions programa Prometeu per a grups d'investigació d'excel·lència.

Article 87. Objecte i característiques de la subvenció

Article 88. Entitats beneficiàries i persones sol·licitants i incompatibilitats

Article 89. Criteris de valoració de la subvenció

Article 90. Seguiment científic de les subvencions

Article 91. Justificació, seguiment i pagament de les subvencions

Capítol III. Accions del subprograma d'internacionalització de la investigació i de la divulgació de la ciència.

Secció primera. Subvencions per a la captació de projectes europeus o altres programes de caràcter internacional.

Article 92. Objecte i característiques de la subvenció

Article 93. Entitats beneficiàries i persones sol·licitants

Article 94. Criteris de valoració de les sol·licituds

Secció segona. Subvencions per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional.

Article 95. Objecte i característiques de la subvenció

Article 96. Entitats beneficiàries i persones sol·licitants

Article 97. Criteris de valoració de les sol·licituds

Article 98. Incompatibilitats

Capítol IV: Subvencions del subprograma per a la promoció i dinamització dels parcs científics

Article 99. Objecte i característiques de la subvenció

Article 100. Entitats beneficiàries i sol·licitants

Article 101. Criteris de valoració de les sol·licituds

Article 102. Incompatibilitats

Disposicions addicionals

Primera. Règim de gestió de les subvencions cofinançades amb fons europeus

Segona. Abast plurianual de les subvencions

Tercera. Caràcter econòmic o no de les activitats d'investigació

Disposició transitòria

Disposició derogatòria

Disposicions finals

Primera. Facultats de la persona titular de la direcció general competent en matèria d'investigació i política científica

Segona. Entrada en vigor

PREÀMBUL

L'Estratègia Espanyola de Ciència i Tecnologia i d'Innovació, d'acord amb la Llei 14/2011, d'1 de juny, de la Ciència, la Tecnologia i la Innovació, permet integrar les diferents Estratègies d'Especialització Intel·ligent per a la Investigació i Innovació de les Comunitats Autònomes dins de les prioritats assenyalades en els programes europeus. En aquesta línia, s'han fixat els objectius de la Comunitat Valenciana que facilitaran el desplegament d'activitats, programes i, en definitiva, la realització de polítiques de foment de la investigació i innovació per al desenvolupament econòmic, amb els respectius indicadors. Entre aquests objectius figuren convertir la Comunitat Valenciana en una comunitat competitiva i atractiva en investigació, secundant i fomentant la internacionalització i potenciant la seua capacitat per a retindre i atraure talent. Per a això s'han fixat com a eixos d'actuació: coordinar i complementar polítiques d'I+D+I europees, nacionals i regionals, promoure l'excel·lència en grups d'investigació i en estructures científiques, afavorir la formació i incorporació de joves investigadors, potenciar i facilitar la mobilitat dels investigadors i aconseguir un marc normatiu i uns instruments flexibles per a assegurar l'efectivitat de les mesures dissenyades per a aconseguir els objectius proposats.

Aquestes bases reguladores han sigut elaborades per a proporcionar un marc jurídic comú a les diferents convocatòries que per a la concessió de subvencions es dicten en el marc del Programa per a la promoció de la investigació científica, el desenvolupament tecnològic i la innovació en la Comunitat Valenciana, amb els quatre subprogrames que l'integren:

1. Subprograma de recursos humans dedicats a activitats d'R+D+I.

2. Subprograma per a la consolidació i enfortiment de projectes i grups d'R+D+I.

3. Subprograma d'internacionalització de la investigació i de la divulgació de la ciència.

4. Subprograma per a la promoció i dinamització dels parcs científics.

Les subvencions previstes en aquesta ordre formen part del Pla estratègic de subvencions que, d'acord amb el que es disposa en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ha aprovat la Conselleria d'Innovació, Universitats, Ciència i Societat Digital.

Aquesta ordre s'adequa als principis de bona regulació als quals fa referència l'article 129.1 de la Llei 39/2015, d'1 d'octubre, del procediment administratiu comú de les administracions públiques.

L'adequació als principis de necessitat i eficàcia està justificada perquè l'ordre dona compliment al mandat que estableix la Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenvolupament Tecnològic, de crear les condicions adequades que permeten aconseguir nous i ambiciosos objectius en investigació que contribuïsquen al progrés científic, industrial, econòmic i social de la Comunitat Valenciana.

Seguint el principi de proporcionalitat, es considera que l'ordre és l'instrument normatiu adequat per a proporcionar un marc jurídic comú a les diferents convocatòries que per a la concessió de subvencions es dicten en el marc del Programa per a la promoció de la investigació científica, el desenvolupament tecnològic i la innovació a la Comunitat Valenciana.

El principi de seguretat jurídica queda garantit per l'adequació i coherència de l'ordre a la normativa vigent en matèria de subvencions i a la resta de l'ordenament jurídic.

Finalment, i en aplicació del principi de transparència, el projecte d'ordre s'ha sotmés al tràmit de consulta pública previst en l'article 133 de la Llei 39/2015. Així mateix, hi estan definits clarament els objectius i la justificació.

Les ajudes que es regulen en la present ordre, de conformitat amb el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no estan subjectes a l'article 107.1 del Tractat de Funcionament de la Unió Europea, en tractar-se del foment d'activitats de formació i especialització dels recursos humans en investigació, desenvolupament i innovació, així com la promoció de la incorporació dels professionals de la R+D+I a les entitats, tant públiques com privades i la realització d'R+D+I independent per a millorar els coneixements i la comprensió, inclosa la investigació col·laborativa i el desenvolupament i difusió dels resultats de les investigacions.

Les subvencions previstes en aquesta ordre podran ser cofinançades pel Fons Social Europeu (FSE).

Aquesta ordre estableix, amb caràcter general, la notificació electrònica de tots els actes que emeta l'òrgan concedent i determina l'obligatorietat per a les persones físiques participants, d'emplenar i aportar tota la documentació requerida a través de les aplicacions informàtiques posades a la seua disposició per l'òrgan concedent en la seua seu electrònica, així com de completar la presentació efectiva amb signatura de l'interessat a través d'un registre electrònic, excepte les persones físiques que es troben residint a l'estranger que podran utilitzar les fórmules establides en l'article 16.4 de la Llei 39/2015, d'1 d'octubre. Cal tindre en compte que el col·lectiu de persones físiques que participen en aquests procediments, per la seua formació acadèmica o trajectòria professional, té capacitat tècnica i familiaritat amb l'ús de mitjans electrònics. Així mateix, actuen, en gran manera, en concurs amb un centre d'investigació (amb el qual sol·liciten l'ajuda o presten serveis si ja l'han obtinguda) per a donar-los suport.

L'Estatut d'Autonomia de la Comunitat aprovat per Llei orgànica 5/1982, d'1 de juliol, i reformat per la Llei orgànica 1/2006, determina en l'article 52.2 que la Generalitat establirà el seu propi sistema de ciència i tecnologia, i promourà la seua articulació i la cooperació entre els seus agents amb la finalitat de fomentar el desenvolupament tecnològic i la innovació per a donar suport al progrés i la competitivitat empresarial de la Comunitat.

La Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenvolupament Tecnològic, està orientada perquè es creen les condicions adequades per a aconseguir nous i ambiciosos objectius d'investigació que contribuïsquen al progrés científic, industrial, econòmic i social de la Comunitat.

La Direcció General de Ciència i Investigació, de la Conselleria d'Innovació, Universitats, Ciència i Societat Digital, és l'òrgan directiu al qual el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, assigna les funcions en matèria de proposta i execució de política científica i investigació, gestió del finançament dels centres universitaris i dels recursos d'investigació. D'acord amb això, el programa 542.50, Investigació, Desenvolupament Tecnològic i Innovació que s'inclou en els pressupostos de la Generalitat per a cada exercici, estableix i dota un sistema de subvencions per a la investigació els objectius bàsics del qual són el foment de la investigació científica, el desenvolupament tecnològic i la innovació en l'àmbit de la Comunitat.

Per tot això, d'acord amb el que estableixen els articles 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; de conformitat amb la proposta de la directora general de Ciència i Investigació de 29 de setembre de 2020, emés informe per l'Advocacia de la Generalitat, per la Intervenció Delegada i d'acord amb el Consell Jurídic Consultiu de la Comunitat Valenciana; en virtut de les facultats que em confereix l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Decret 243/2019, de 25 d'octubre, del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital,

ORDENE

TÍTOL I

Disposicions i bases generals de les subvencions

*Article 1. Objecte i àmbit d'aplicació*

1. L'objecte d'aquesta ordre és establir les bases reguladores de la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana.

2. A l'empara d'aquesta ordre, les subvencions s'enquadraran en els subprogrames següents:

a) Subprograma de recursos humans dedicats a activitats d'R+D+I.

b) Subprograma per a la consolidació i enfortiment de projectes i grups d'R+D+I.

c) Subprograma d'internacionalització de la investigació i de la divulgació de la ciència.

d) Subprograma per a la promoció i dinamització dels parcs científics de les universitats públiques valencianes.

*Article 2. Finançament*

1. Les subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana es convocaran anualment i es finançaran a càrrec de les corresponents línies pressupostàries incloses en la llei de pressupostos que s'aprove per a cada exercici.

2. Amb caràcter previ a l'aprovació de cada convocatòria s'haurà d'acreditar l'existència de crèdit adequat i suficient en l'anualitat corresponent.

*Article 3. Definicions*

A l'efecte d'aquesta ordre s'estableixen les definicions següents:

a) Centre d'investigació: universitat, institut d'investigació o entitat, amb independència de la seua condició jurídica, el principal objectiu del qual siga realitzar investigació fonamental, investigació industrial, desenvolupament experimental i transferència de tecnologia, i que tots els beneficis d'aqueixes activitats es reinvertisquen en la divulgació dels seus resultats i en l'ensenyament.

b) Sector públic instrumental de la Generalitat: es defineix en virtut de la delimitació vigent en la legislació autonòmica referent a l'organització del sector públic de la Generalitat.

c) Personal investigador amb centre d'investigació de destinació en un altre país: personal investigador que desenvolupe les seues funcions en matèria d'R+D+I i que tinga vinculació laboral amb un centre d'investigació situat fora d'Espanya.

d) Desequilibri per raons de gènere per àrees temàtiques de l'Agència Estatal d'Investigació que vindrà quantificat en cada convocatòria a través d'informació estadística procedent del Sistema Integrat d'Informació Universitària (SIIU).

e) Perspectiva de gènere en el contingut de l'acció: per a aquelles subvencions en les quals es valore la incorporació de la perspectiva de gènere es tindrà en compte el que a aquest efecte dispose el Pla estatal d'R+D+I per a la valoració de la Integració de l'Anàlisi de Gènere en la Investigació (IAGI).

f) Reptes socials de l'estratègia europea: es consideren com a tals les prioritats polítiques vigents en l'àmbit de l'estratègia de la Unió Europea.

g) European Reseach Council (ERC) Grants: subvencions del Consell Europeu d'Investigació (ERC) per a donar suport a la investigació d'excel·lència en les fronteres del coneixement.

h) Investigacions en la frontera de coneixement: investigacions que puguen aportar resultats que suposen un avanç significatiu en el coneixement i susceptibles de generar nous paradigmes que possibiliten l'adopció de nous enfocaments i maneres de pensar, noves qüestions i plantejaments, que no són possibles en el marc de l'actual estat de la ciència. Amb aquestes investigacions s'hauran, a més, de generar idees radicalment noves que impulsen la innovació, la inventiva empresarial i afronten els reptes socials de la Unió Europea.

i) Composició equilibrada de dones i homes: de conformitat amb el que s'estableix en la disposició addicional primera de la Llei orgànica 3/2007, de 22 de març, per a la igualtat efectiva de dones i homes, s'entendrà que hi ha composició equilibrada de dones i homes quan en el conjunt a què es referisca les persones de cada sexe no superen el seixanta per cent ni siguen menys del quaranta per cent.

j) Impacte normalitzat de la producció científica: indicador que mesura l'impacte de les publicacions de cada investigador sobre la base de les cites rebudes i en relació amb el nombre mitjà de cites de la producció científica mundial en el mateix període i àrea temàtica.

k) Situacions d'incapacitat temporal derivades de malalties greus: processos patològics susceptibles de ser patits per persones adultes que estiguen prevists en l'annex del Reial decret 1148/2011, de 29 de juliol, per a l'aplicació i desenvolupament, en el sistema de la Seguretat Social, de la prestació econòmica per cura de menors afectats/ades per càncer o una altra malaltia greu i acreditat mitjançant certificat mèdic.

l) Situacions derivades de la violència de gènere: aquelles que pateixen les dones d'acord amb la definició de l'article 2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, com a conseqüència de la tipologia recollida en l'article 3 del mateix text legal, i que haurà d'acreditar-se d'acord amb l'article 9 de l'esmentada llei.

m) Grup d'investigació: a l'efecte de les subvencions per a la contractació de personal investigador predoctoral, del Programa Santiago Grisolía i de les subvencions per a la contractació de personal investigador en fase postdoctoral, és aquell que té un projecte vigent d'investigació obtingut en règim de concurrència competitiva, ja siga d'un programa marc de la Unió Europea, del Pla estatal d'R+D+I o de la conselleria competent en matèria de política científica i investigació.

*Article 4. Finalitat de les subvencions*

1. Amb aquestes subvencions es pretén incrementar els recursos i el potencial del sistema valencià d'R+D+I i facilitar la formació, el perfeccionament, la mobilitat del personal investigador i l'atracció del talent; el nivell d'excel·lència i l'enfortiment dels grups i institucions d'investigació de la Comunitat Valenciana; el desenvolupament de tecnologies i la seua transferència al teixit productiu valencià, i la internacionalització de la investigació i la difusió dels seus resultats.

2. Segons l'àmbit d'aplicació ?establit en l'article 1.2, per a cada tipus de subvenció- els objectius específics seran els següents:

a) Potenciar els recursos humans dedicats a activitats d'R+D+I: atraure i retindre el talent del personal investigador valencià mitjançant la seua formació i integració en el sistema valencià d'R+D+I i afavorir la seua projecció internacional.

b) Consolidar i enfortir els grups i projectes d'R+D+I: elevar l'excel·lència de la investigació cientificotècnica en els centres d'investigació de la Comunitat, fomentar la generació de coneixement científic i tecnològic orientat als reptes de la societat en els centres d'investigació de la Comunitat i fomentar una major participació del sector privat en l'R+D+I, a través de la transferència tecnològica i de la inversió en talent i en recursos materials d'R+D+I.

c) Divulgar la ciència i la internacionalització de la investigació fomentant l'organització i realització de congressos, jornades i reunions de caràcter científic, tecnològic, humanístic o artístic de caràcter internacional i incrementant el nombre i qualitat de les propostes dels investigadors valencians en convocatòries d'R+D+I de la Unió Europea i en altres programes d'àmbit internacional.

d) Promoure l'activitat dels parcs científics de les universitats, afavorint les activitats de transferència del coneixement, el desenvolupament tecnològic i la innovació als parcs científics de les universitats.

*Article 5. Persones beneficiàries*

A l'efecte d'aquesta ordre poden tindre la condició de persones beneficiàries de les corresponents subvencions i sempre que tinguen els requisits exigits en cada cas:

a) Les persones físiques que complisquen els requisits que s'estableixen en les disposicions específiques d'aquestes bases per a cadascuna d'aquestes.

b) Les següents persones jurídiques, sempre que estiguen vàlidament constituïdes i tinguen domicili fiscal o un centre de treball a la Comunitat Valenciana:

1. Centres d'investigació de la Comunitat Valenciana.

2. Parcs científics, amb personalitat jurídica pròpia participada per una universitat de la Comunitat.

*Article 6. Obligacions de les persones beneficiàries*

1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, general de subvencions.

2. Les persones beneficiàries estan obligades a realitzar les activitats subvencionades en els termes de la resolució de concessió i a justificar la seua realització en els terminis establits.

3. En particular, les persones beneficiàries estan obligades a:

a) Realitzar l'activitat que fonamente la concessió de la subvenció en les dates compreses entre l'1 de gener i el 31 de desembre de l'any de concessió de les ajudes de caràcter anual, llevat que s'establisca un termini diferent en la corresponent convocatòria, i en els períodes que es determinen en les respectives convocatòries i resolucions de concessió quan es tracte de subvencions de caràcter plurianual. Qualsevol canvi que s'introduïsca en les condicions de realització de l'activitat haurà de ser comunicat a l'òrgan concedent per a la seua autorització o denegació, si escau.

b) Acreditar, davant l'òrgan instructor, la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de la subvenció.

c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.

d) Comunicar a l'òrgan instructor l'obtenció de subvencions per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, a l'efecte del que es disposa en l'article 30.4 de la Llei general de subvencions.

e) Reintegrar, quan corresponga segons el que es preveu en l'article 37 de la Llei 38/2003, de 17 de novembre, general de subvencions, i en el termini legalment establit, els imports corresponents a les subvencions concedides, i remetre còpia del document acreditatiu del reintegrament a l'òrgan instructor. En aquest últim cas, el reintegrament identificarà necessàriament, amb claredat, l'entitat beneficiària i la denominació de l'activitat o projecte per al qual es va atorgar la subvenció. De conformitat amb el que disposa l'article 13.2.g de la Llei 38/2003, general de subvencions, no podran obtindre la condició de persones beneficiàries d'aquestes subvencions les entitats que no es troben al corrent en el pagament d'obligacions per reintegrament de subvencions.

f) Quan les entitats beneficiàries hagen d'aportar garanties, d'acord amb el que estableix l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per a la bestreta de subvencions, la garantia consistirà en aval bancari per import igual a la quantitat anticipada, incrementada en un 1 % d'aquesta.

g) Fer constar en les memòries que es redacten, així com en els treballs i activitats realitzats, el patrocini de la conselleria concedent de la subvenció, d'acord amb el que disposen l'apartat h de l'article 14 de la Llei general de subvencions, i l'article 3 de la Llei 2/2015, de 2 d'abril, de la Generalitat, i quan siga el cas que l'activitat ha sigut cofinançada per fons europeus.

h) Destinar els béns al fi concret per al qual es va concedir la subvenció durant un període no inferior a cinc anys en el cas de béns inscriptibles en un registre públic, ni a dos anys per a la resta de béns inventariables.

i) Les entitats beneficiàries hauran de realitzar les operacions necessàries per a distingir els costos i el finançament de les activitats no econòmiques ?que es financen a través de cada convocatòria- d'aquelles que sí que tenen un caràcter econòmic.

j) Difondre els resultats de les investigacions objecte de subvenció. A aquest efecte, el personal d'investigació l'activitat investigadora de la qual estiga finançada majoritàriament amb fons públics, farà pública una versió digital de la versió final dels continguts del projecte en repositoris d'accés obert reconeguts en el camp de coneixement en el qual s'ha desenvolupat la investigació, o en repositoris institucionals d'accés obert, sense perjudici dels acords en virtut dels quals s'hagen pogut atribuir o transferir a tercers els drets sobre les publicacions, i no serà aplicable quan els drets sobre els resultats de l'activitat d'investigació, desenvolupament i innovació siguen susceptibles de protecció.

k) Acceptar, en els casos de cofinançament amb fons europeus, la seua inclusió en la llista pública d'operacions que es recull en l'article 115.2 del Reglament (UE) núm. 1303/2013, de 17 de desembre, de 2013.

l) Qualsevol altra derivada de la normativa estatal i comunitària que siga directament d'aplicació.

*Article 7. Principis que han de respectar les persones investigadores i els grups d'investigació*

1. Els projectes hauran de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.

2. Atindre's al que disposa la Llei 14/2007, de 3 de juliol, d'investigació biomèdica, quan hi haja investigació en humans o utilització de mostres d'origen humà.

3. Complir el que es preveu en el Reial decret 1090/2015, de 4 de desembre, pel qual es regulen els assajos clínics amb medicaments, els comités d'ètica de la investigació amb medicaments i el registre espanyol d'estudis clínics.

4. Atindre's al que disposa la normativa vigent i, en particular, el Reial decret 53/2013, d'1 de febrer, pel qual s'estableixen les normes bàsiques aplicables per a la protecció dels animals utilitzats en experimentació i altres finalitats científiques, incloent-hi la docència, quan s'haja de desenvolupar activitat investigadora que implique experimentació amb animals.

5. Atindre's al que disposa la Llei 9/2003, de 25 d'abril, sobre la utilització confinada, alliberament voluntari i comercialització d'organismes modificats genèticament, i en el Reial decret 178/2004, de 30 de gener, pel qual s'aprova el reglament general que la desenvolupa, quan s'haja de desenvolupar activitat investigadora que implique la utilització d'organismes modificats genèticament.

6. Ajustar-se al que estableix la Llei 31/1995, de 8 de novembre, de prevenció de riscos laborals (i en els reials decrets que la desenvolupen) quant als riscos relacionats amb l'exposició a agents biològics, quan s'haja de desenvolupar activitat investigadora que implique la utilització d'aquest tipus d'agents.

7. De conformitat amb la disposició addicional tretze de la Llei 14/2011, d'1 de juny, de la ciència, la tecnologia i la innovació, les persones investigadores i els grups d'investigació promouran i promocionaran la incorporació de la perspectiva de gènere com una categoria transversal en la investigació i la tecnologia.

*Article 8. Protecció de dades de caràcter personal***1**

1. La gestió de les subvencions que es preveuen en estes bases comporta el tractament de dades de caràcter personal, i s'hauran de complir les mesures i les garanties que es regulen en la normativa en matèria de protecció de dades, especialment les que s'establixen en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny dels formularis de sol·licitud i aportació documental i en les publicacions i altres

actes administratius, s'hauran de tindre en compte els principis de protecció de dades. En concret,

les dades personals han de ser adequades, pertinents i limitades al que siga necessari en relació amb les finalitats per a les quals es tracten.

3. En les convocatòries s'inclourà la informació que cal facilitar a les persones interessades en

relació amb les seues dades de caràcter personal, d'acord amb el que es preveu en els articles 13 i 14 del Reglament (UE) 2016/679 i en l'article 11 de la Llei orgànica 3/2018, de 5 de desembre.

4. Les dades es conservaran durant el temps necessari per a complir la finalitat per a la qual es van arreplegar i per a determinar les possibles responsabilitats que es puguen derivar d'esta finalitat i del tractament de les dades, i d'acord amb la normativa d'arxius i documentació. No obstant això, les dades personals es podran conservar durant períodes més llargs sempre que es tracten exclusivament amb finalitats d'arxiu d'interés públic, finalitats d'investigació científica o histórica o estadístiques, sense perjuí de l'aplicació de les mesures tècniques i organitzatives apropiades per a protegir els drets i les llibertats de la persona interessada.

*Article 9. Activitat finançable*

1. Per a la consecució de la finalitat de les subvencions previstes en aquesta ordre, les respectives convocatòries podran finançar, totalment o parcialment, per als diferents subprogrames establits en l'article 1.2 de la present ordre, entre altres, les activitats següents:

a) Contractació pels centres d'investigació de personal investigador predoctoral.

b) Realització d'estades del personal investigador predoctoral en centres d'investigació de fora de la Comunitat.

c) Contractació pels centres d'investigació de personal investigador de caràcter predoctoral que hagen obtingut una titulació universitària d'una institució no pertanyent a la Unió Europea.

d) Contractació de personal investigador de caràcter postdoctoral.

e) Cofinançament del cost de la contractació laboral, de personal investigador doctor en el marc de les ajudes Ramón y Cajal, per part de centres d'investigació de la Comunitat Valenciana.

f) Finançament de part o totalitat dels costos de la contractació laboral de personal de suport vinculat a un projecte de transferència tecnològica al sector productiu valencià.

g) Estades per al personal investigador doctor en centres d'investigació situats fora de la Comunitat Valenciana.

h) Realització d'estades de personal investigador doctor en empreses de la Comunitat Valenciana.

i) Actuacions de grups d'investigació d'R+D+I emergents i consolidats.

j) Projectes d'investigació desenvolupats per grups d'R+D+I d'excel·lència.

k) Captació de projectes europeus o altres programes d'àmbit internacional.

l) Organització i difusió de congressos, jornades i reunions científiques, tecnològiques, humanístiques o artístiques de caràcter internacional.

m) Dinamització de l'activitat dels parcs científics de les universitats públiques valencianes.

2. Les subvencions objecte de regulació en aquesta ordre no establiran cap vinculació, laboral o administrativa, entre les persones beneficiàries i la Generalitat.

*Article 10. Conceptes susceptibles de subvenció*

1. Les ajudes previstes en aquesta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, general de subvencions. En cap cas seran subvencionables les despeses excloses en aquest article. En aquest sentit, els tributs són despeses subvencionables quan la persona beneficiària de la subvenció els abona efectivament. Tampoc es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.

2. Les despeses de subcontractació no podran ser superiors al 30 per cent de la quantia total de la subvenció concedida, percentatge que podrà incrementar-se en casos degudament justificats i sense que puga excedir-se el 50 per cent d'aquest import.

3. Quan la persona beneficiària siga una persona física, i les subvencions es concedisquen en atenció a la concurrència d'una determinada situació en el perceptor en aplicació de l'article 30.7 de la Llei 38/2003, de 17 de novembre, serà suficient l'acreditació per qualsevol mitjà admissible en dret d'aquesta situació prèviament a la concessió, sense perjudici que haja de justificar el desenvolupament de l'activitat realitzada.

4. En la resta dels casos, les subvencions es destinaran a cobrir les despeses relacionades amb el desenvolupament i execució de les activitats per a les quals hagen sigut concedides. El finançament podrà aplicar-se, entre altres, als conceptes següents:

a) Les despeses derivades de la contractació de personal implicat en activitats d'R+D+I, d'acord amb la normativa laboral vigent.

b) Altres despeses associades a la contractació o la incorporació de personal.

c) Despeses d'incentivació de la contractació i de la incorporació.

d) Despeses de formació.

e) Despeses ocasionades per la mobilitat del personal investigador (despeses de viatge, allotjament i manutenció, assegurances, etc.). En aquest sentit, les despeses de viatge, allotjament i manutenció que s'imputen al desenvolupament de les activitats es correspondran amb les establides en la normativa aplicable per a la Generalitat, sobre indemnitzacions per raó del servei.

f) Despeses derivades del desenvolupament i execució de les activitats d'R+D+I per a les quals es concedeix la subvenció i en les quals està implicat el personal investigador.

g) Costos indirectes, entesos com a despeses generals assignades a l'actuació, però que per la seua naturalesa no puguen imputar-se de manera directa. Els costos indirectes han de respondre a despeses reals d'execució de l'actuació, assignats a aquesta a prorrata d'acord amb un mètode just i equitatiu, i degudament justificat.

Els costos indirectes podran calcular-se, sense necessitat d'aportar justificants de despesa, mitjançant l'aplicació d'un percentatge fix que s'especificarà en la convocatòria, sense que puga superar el 25 per cent sobre les despeses totals de l'actuació.

En el cas de subvencions cofinançades amb fons europeus serà aplicable el que es disposa en la normativa per la qual s'aproven les normes sobre les despeses subvencionables dels programes operatius del Fons Social Europeu.

h) Despeses derivades de l'assessorament, realització d'estudis, difusió, publicitat, preparació de material docent o formatiu, organització de conferències, congressos, seminaris, o altres accions destinades al desenvolupament i execució de les activitats per a les quals hagen sigut concedides.

i) La despesa derivada de l'informe realitzat per una auditoria externa, quan la seua aportació siga exigida en la convocatòria, sempre que aquest cost s'haja inclòs en el pressupost presentat en la sol·licitud de subvenció. En aquells casos en què la persona beneficiària estiga obligada a auditar els seus comptes anuals per un auditor sotmés a la Llei 22/2015, de 20 de juliol, d'auditoria de comptes, la revisió del compte justificatiu podrà ser duta a terme pel mateix auditor, llevat que la convocatòria autoritze el nomenament d'un altre auditor.

5. Podran ser objecte de finançament, a càrrec de la subvenció atorgada, i sempre que la convocatòria ho establisca, les despeses compreses en l'article 31.7 de la Llei 38/2003, de 17 de novembre, general de subvencions.

6. Les convocatòries podran especificar entre els conceptes susceptibles de subvenció relacionats en aquest article, quins seran aplicable i, en el seu cas, concretar-los, així com limitar la quantia de la subvenció per a cada concepte.

7. Ateses les característiques específiques de la subvenció, la convocatòria podrà exigir a la persona beneficiària l'aportació de finançament propi per a cobrir l'activitat subvencionada com a mecanisme que garantisca la capacitat econòmica i financera.

En la justificació de la subvenció s'haurà d'acreditar l'import, procedència i la seua aplicació.

*Article 11. Quantia de la subvenció o criteris per a la seua determinació*

1. La quantia de la subvenció s'establirà seguint un o més dels criteris següents:

a) Una quantia fixa, determinada a tant alçat en les convocatòries, en funció del tipus d'actuació i de beneficiari.

b) Les disponibilitats pressupostàries.

c) Les convocatòries podran establir un límit màxim de subvenció per a cada tipus d'actuació.

d) El pressupost presentat per la persona sol·licitant per a l'execució de l'activitat finançable.

e) Un percentatge del cost citat en l'apartat anterior, que s'establirà en les convocatòries.

f) El resultat del procés d'avaluació.

2. En cap cas l'import de la subvenció serà superior a l'import de la despesa sol·licitada per a la seua execució.

3. En cas de subvencions cofinançades amb fons europeus i si concorre el supòsit establit en l'article 14 del Reglament (UE) núm. 1304/2013, en què els beneficiaris d'una ajuda pública no superen individualment l'import mínim fixat, la determinació de l'import de la subvenció es calcularà segons barems estàndard de costos unitaris o bé imports a tant alçat, d'acord amb el que preveu el Reglament (UE) núm. 1303/2013 o amb el que establisca la normativa europea que els substituïsca.

*Article 12. Procediment de concessió*

El procediment de concessió de les subvencions regulades en aquesta ordre serà el de concurrència competitiva, previst en la secció 1a, del capítol II del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la corresponent llei de pressupostos de la Generalitat, d'acord amb els principis de publicitat i concurrència, i l'iniciarà d'ofici la conselleria de la Generalitat competent en matèria de política científica i investigació, mitjançant un o diversos procediments de convocatòria pública.

*Article 13. Òrgans competents*

1. La persona titular de la conselleria competent en matèria política científica i investigació, a la qual correspon l'aprovació d'aquestes bases reguladores, és la competent per a l'aprovació de la despesa, la convocatòria de les subvencions i la resolució de concessió d'aquestes.

2. L'òrgan instructor, al qual correspondrà la tramitació del procediment, serà la unitat administrativa superior adscrita a la direcció general competent en matèria de política científica i investigació, així com el servei dependent d'aquella que exercisca les funcions a aquest efecte.

*Article 14. Presentació de sol·licituds*

1. Les sol·licituds es presentaran en la forma i en el termini establit en cada convocatòria.

2. Les persones o entitats que desitgen participar en cada convocatòria hauran d'emplenar el model oficial de sol·licitud que estarà disponible en la seu electrònica de la Generalitat Valenciana: https://sede.gva.es i en la pàgina web de la conselleria de competent en matèria de política científica i investigació.

Per a emplenar la sol·licitud corresponent serà necessari identificar-se per qualsevol dels sistemes d'identificació o signatura electrònica admesos en la mateixa seu electrònica excepte les persones físiques residents a l'estranger que podran utilitzar qualsevol de les formes de presentació que determina l'article 16.4 de la Llei 39/2015, d'1 d'octubre.

3. Es consideraran efectivament presentades aquelles sol·licituds signades i registrades dins del termini que incloguen tant el formulari com la resta dels documents determinats en les respectives convocatòries com a part integrant de la sol·licitud.

4. La presentació de la sol·licitud comportarà l'autorització a l'òrgan gestor per a comprovar les dades d'identitat, domicili, residència i titulació segons el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic i sol·licitar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la conselleria competent en matèria d'hisenda o tributs que acrediten el compliment per la persona sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei general de subvencions aprovat pel Reial decret 887/2006, de 21 de juliol. No obstant això, els qui sol·liciten aquestes subvencions podran acreditar directament el compliment de les referides obligacions mitjançant l'aportació dels certificats corresponents. Estan exonerades d'aquesta obligació les subvencions d'aquesta ordre destinades expressament a finançar estudis quan es perceben directament per les persones individuals beneficiàries, així com les universitats públiques, d'acord amb el que estableix la disposició addicional cinquena 2.a de la Llei 4/2007, de 9 de febrer, de la Generalitat, de coordinació del sistema universitari valencià.

5. En tot cas s'adjuntarà declaració responsable de no estar incurs en les prohibicions previstes en l'article 13 de la Llei 38/2003, general de subvencions.

A més, en el cas d'entitats privades, llevat que la documentació ja es trobe en poder de l'Administració actuant, hauran d'aportar una còpia dels estatuts o documentació acreditativa de la constitució de l'entitat sol·licitant, i còpia del document acreditatiu de la representació legal de la persona que dona conformitat a la sol·licitud en nom de l'entitat sol·licitant. D'altra banda, aquestes entitats hauran d'acreditar el compliment de la normativa sobre integració laboral de persones amb discapacitat o, en el seu cas, l'exempció d'aquesta obligació, segons el que estableix l'article 7 de la Llei 11/2003, de 10 d'abril, sobre l'estatut de les persones amb discapacitat.

6. En totes les convocatòries, excepte que es preveja una altra cosa en alguna d'aquestes, les sol·licituds hauran de tindre la signatura de la persona que exercisca la representació legal de l'entitat i de qui figure com a investigadora responsable del projecte.

7. Només s'admetrà una sol·licitud per persona o investigadora principal per a cadascuna de les subvencions establides en el títol II de la present ordre, llevat que s'especifique una altra cosa. A més, en les subvencions del subprograma per a la consolidació i enfortiment de projectes i grups d'R+D+I, una mateixa persona investigadora no podrà formar part de més d'un grup d'investigació dels que sol·liciten aquestes ajudes en una mateixa convocatòria.

8. La documentació de les sol·licituds inadmeses, desistides o denegades podrà ser retirada per les persones interessades en el termini de tres mesos a partir de la publicació de la resolució de concessió de subvencions en la pàgina web de la conselleria competent en matèria de política científica i investigació. Passat aqueix termini, aquelles sol·licituds que no hagen sigut recollides podran ser destruïdes d'acord amb la regulació de conservació i eliminació de patrimoni documental.

*Article 15. Requisits i mèrits de les persones sol·licitants*

1. Tots els requisits que es requerisquen per a poder sol·licitar cadascuna de les subvencions s'hauran de reunir a la finalització del termini de presentació de sol·licituds i mantindre's durant el termini sol·licitat d'execució de l'actuació, llevat que en el títol II s'especifique un altre termini.

2. Només seran acceptats i avaluats els mèrits presentats per les persones sol·licitants en el termini de presentació de sol·licituds.

3. Els mèrits i requisits de les persones sol·licitants s'hauran d'acreditar de la següent forma:

1) Autoritzant l'òrgan instructor a comprovar les dades d'identitat, domicili i residència, d'acord amb el que es disposa en el Decret 165/2010, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.

2) Mitjançant la presentació dels documents i certificats que es requerisquen per a cada tipus de subvenció i que s'especificaran en la respectiva convocatòria.

4. En aquelles subvencions que prevegen com a requisit que la persona sol·licitant haja obtingut una determinada titulació en un període màxim d'anys amb anterioritat a la convocatòria, aquest període s'ampliarà en un any per cada permís gaudit de maternitat o paternitat d'acord amb les situacions protegides que es recullen en el règim general de la Seguretat Social, o per l'atenció a persones en situació de dependència d'acord amb el que es disposa en la Llei 39/2006, de 14 de desembre; o per situació d'incapacitat temporal derivada d'una malaltia greu o una situació física o psicològica derivada de violència de gènere, durant el període esmentat. A més per a aquelles persones que s'hagen dedicat a l'atenció i cura de fills menors de sis anys, per un període de temps no inferior a un any, en els quatre anys anteriors a l'obtenció d'aquesta titulació, aquest període s'ampliarà en tres anys.

*Article 16. Instrucció del procediment*

1. L'òrgan instructor, d'ofici, impulsarà totes les actuacions necessàries per a la determinació, coneixement i comprovació de les dades en virtut de les quals s'ha de pronunciar la resolució, així com per a realitzar les propostes de cada fase comptable que procedisquen en execució d'aquesta.

2. Si la sol·licitud, amb el contingut al qual es referix l'article 14.2, no reunix els requisits que establix la convocatòria, es requerirà a les entitats o les persones sol·licitants que, en el termini de deu dies, esmenen la falta o adjunten els documents preceptius, amb l'advertiment que, si no ho fan, es considerarà que han desisitit de la seua sol·licitud, d'acord amb el que establix l'article 68 de la Llei 39/2015, d'1 d'octubre, del procediment administratiu comú de les administracions públiques (LPAC), i l'article 23.5 de la Llei de 38/2003, de 17 de novembre. **2**

3. Durant el període d'esmena no es podrà modificar l'objecte i condició de la sol·licitud presentada.

4. Les notificacions es realitzaran mitjançant publicació en la pàgina web de la conselleria que tinga la competència en matèria de política científica i investigació i tindran tots els efectes de notificació realitzada.

*Article 17. Avaluació i selecció*

1. D'acord amb l'article 22 de la Llei 38/2003, de 17 de novembre, general de subvencions, una comissió avaluadora elevarà la corresponent proposta de resolució, amb indicació del resultat de l'avaluació i de la quantia de la subvenció, a la persona titular de la direcció general competent en matèria de política científica i investigació, la qual tindrà la següent composició:

1 Presidència: la persona titular de la subdirecció general de la Generalitat competent en matèria de política científica i investigació.

2. Vicepresidència: la persona titular del servei competent en R+D+I de la Generalitat a la qual corresponga la gestió d'aquestes subvencions.

3. Vocals: una o tres persones funcionàries del grup A1 de la direcció general competent en matèria de política científica i investigació, un dels quals actuarà com a secretari, amb veu i vot.

2. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes establits per la Llei orgànica 3/2007, de 22 de març, per a la igualtat efectiva entre dones i homes.

3. El funcionament de la comissió d'avaluació s'atendrà amb els mitjans humans i recursos pressupostaris de la direcció general competent en matèria de política científica i investigació, per la qual cosa no suposarà un increment de despesa en l'exercici pressupostari present ni futur.

4. En el que no estableix la present ordre, s'estarà al que es disposa en la secció 3a Òrgans col·legiats de les diferents administracions públiques, del capítol II del títol preliminar de la Llei 40/2015, d'1 d'octubre, de règim jurídic del sector públic.

5. Per a l'avaluació científica, la comissió avaluadora podrà sol·licitar els serveis de l'Agència Valenciana d'Avaluació i Prospectiva (AVAP), de l'Agència Estatal d'Investigació, o d'agències d'avaluació d'altres comunitats autònomes.

*Article 18. Criteris de valoració de sol·licituds*

1. Els criteris de valoració i la seua ponderació per a cada subvenció que es convoque a l'empara d'aquesta ordre es detallen en el títol següent.

2. En els casos en què havent obtingut igual puntuació durant el procés d'avaluació, fora necessari resoldre l'empat, es tindrà en compte la major puntuació obtinguda en el criteri de valoració del projecte o activitat a desenvolupar amb l'ajuda sol·licitada en cadascuna de les subvencions i per a les subvencions a grups d'investigació emergents i consolidats, a la major puntuació obtinguda en el criteri de la trajectòria investigadora dels membres del grup. Si persisteix l'empat, es resoldrà aplicant criteris d'equilibri de gènere. Si després d'això, es mantinguera l'empat, es resoldria per aplicació del criteri que determine motivadament la comissió avaluadora.

3. En cas de ser necessària l'aplicació de criteris de gènere per a dirimir el desempat entre les sol·licituds, tindran prioritat les persones sol·licitants o investigadores principals el gènere de les quals es trobe menys representat en la seua àrea de coneixement. Per a això, es tindrà en compte la relació de les àrees temàtiques que presenten major desequilibri de gènere, per a això en cadascuna les convocatòries s'oferiran les últimes dades disponibles procedents del Sistema Integrat d'Informació Universitària.

*Article 19. Proposta de resolució*

1. La comissió avaluadora, d'acord amb els criteris establits per a l'avaluació, elevarà a la persona titular de la direcció general competent en matèria de política científica i investigació una proposta de resolució definitiva, amb una relació prioritzada de les sol·licituds amb la puntuació obtinguda i la quantia de la subvenció atorgada i, si escau, una llista de reserva per a cobrir les renúncies que es produïsquen. Aquesta proposta podrà realitzar-se per àrees o branques de coneixement o per modalitats quan es prevegen diferents modalitats en una mateixa ajuda, sempre que així es determine en la respectiva convocatòria. No serà necessari establir aquest ordre de prelació quan el crèdit consignat siga suficient per a atendre totes les sol·licituds presentades que complisquen els requisits exigits.

2. Sempre que la convocatòria de subvencions així ho preveja, es publicarà una resolució amb la relació provisional de persones candidates seleccionades per a la concessió de les ajudes. En aquest cas, la comissió avaluadora elevarà una relació prioritzada de les persones seleccionades amb indicació dels resultats d'avaluació, així com les condicions de concessió i, si escau, la llista de reserva, ordenada d'acord amb la seua puntuació, per a substituir els possibles desistiments.

3. La resolució amb la relació provisional serà notificada, segons el que estableix l'article 16.4 d'aquesta ordre, perquè en el termini de deu dies des de la seua publicació les persones proposades manifesten la seua acceptació. Així mateix, podrà requerir-se, juntament amb el document d'acceptació i sempre que la convocatòria així ho preveja, la presentació addicional d'altres documents.

La falta de presentació d'aquesta documentació en el termini establit s'entendrà com a desistiment de la seua sol·licitud.

4. Els desistiments i les renúncies que es produïsquen en aquest termini se substituiran per les persones que figuren en la llista de reserva, per l'ordre en què hi figuren, les quals hauran d'aportar la documentació establida en l'anterior apartat en el termini de deu dies des de la seua notificació.

5. La comissió avaluadora, vistos els possibles desistiments i les noves incorporacions de la llista de reserva, elevarà la proposta de resolució definitiva a la persona titular de la direcció general competent en matèria de política científica i investigació.

*Article 20. Resolució*

1. Elevada la proposta de resolució definitiva, la persona titular de la direcció general competent en matèria de política científica i investigació dictarà la corresponent resolució definitiva del procediment, acte que posarà fi a la via administrativa i que serà notificada als interessats.

2. La resolució de concessió serà motivada i contindrà els aspectes següents:

a) La relació de sol·licituds a les quals es concedeix la subvenció, amb indicació de la puntuació obtinguda en el procés d'avaluació; així com, en el seu cas, una llista de reserva amb la puntuació obtinguda, i una relació de sol·licituds amb desestimació expressa.

b) Actuacions a finançar per les subvencions.

c) Import de la subvenció d'acord amb el que s'estableix en aquesta ordre i en la convocatòria respectiva, així com també en funció del crèdit disponible i del resultat de l'avaluació. En el cas de subvencions plurianuals, es determinarà l'import per a cadascuna de les anualitats de vigència de la subvenció, condicionat a l'existència de crèdit adequat i suficient en el pressupost de la Generalitat.

d) La forma de pagament.

e) Les condicions generals i les condicions particulars establides per a cada subvenció.

f) El règim de recursos.

g) Quan siga procedent, es farà esment al finançament amb fons europeus.

3. La resolució del procediment es notificarà a les persones interessades, d'acord amb el que es preveu en l'article 40 i següents de l'LPAC i amb la Llei 3/2010, de 5 de maig, de la Generalitat, d'administració electrònica de la Comunitat Valenciana, mitjançant la publicació en la pàgina web abans esmentada. Aquesta publicació substituirà la notificació de conformitat amb el que es preveu en l'article 43 de l'LPAC. A l'efecte del que es disposa en l'article 18 de la Llei general de subvencions, la resolució es publicarà també en el *Diari Oficial de la Generalitat Valenciana*.

4. El termini màxim per a resoldre les sol·licituds presentades i per a la concessió de les subvencions que s'estableixen en la present ordre serà de sis mesos a partir de la data de finalització del termini de presentació de sol·licituds.

El termini màxim per a resoldre el procediment i notificar la resolució es podrà suspendre en el cas previst en l'article 22.1.a de la Llei 39/2015, d'1 d'octubre. Transcorregut aquest termini sense que s'haja dictat resolució, s'entendrà desestimada la sol·licitud de concessió de subvenció, en els termes previstos en l'article 25 de l'LPAC.

5.D'acord amb el que es preveu en l'article 23. 1 de la Llei 39/2025, d'1 d'octubre, excepcionalment i quan s'hagen esgotat els mitjans personals i materials disponibles als quals es refereix l'apartat 5 de l'article 21 de la llei citada, l'òrgan competent per a resoldre podrà acordar de manera motivada l'ampliació del termini màxim de resolució i notificació, que no podrà ser aquest superior al que s'ha establit per a la tramitació del procediment en l'apartat 4 anterior.

6. En el seu cas, els beneficiaris seran inclosos en una relació de beneficiaris de Fons Social Europeu en compliment de la normativa europea, amb indicació de l'operació i els fons públics assignats.

*Article 21. Modificació de la resolució***3**

1. Les actuacions hauran d'executar-se en el temps i en la forma que es determine en les resolucions de concessió. No obstant això, quan sorgisquen circumstàncies concretes que alteren les condicions tècniques o econòmiques essencials tingudes en compte per a la concessió de la subvenció, la persona beneficiària podrà sol·licitar la modificació de la resolució de concessió.

Qualsevol canvi en el contingut de la resolució requerirà simultàniament:

a) Que el canvi siga sol·licitat abans que finalitze el termini d'execució del projecte i siga autoritzat expressament per l'òrgan concedent.

b) Que el canvi no afecte els objectius perseguits amb la subvenció, els seus aspectes fonamentals, ni danye drets de tercers.

c) Que les modificacions obeïsquen a causes sobrevingudes que no van poder preveure's en el moment de la sol·licitud.

2. La sol·licitud de modificació s'acompanyarà d'una memòria en la qual s'exposaran els motius dels canvis i es justificarà la impossibilitat de complir les condicions imposades en la resolució de concessió i el compliment dels requisits establits en la corresponent subvenció.

3. La interrupció dels contractes objecte de la subvenció, per circumstàncies sobrevingudes, podrà donar lloc a la modificació de la resolució de concessió. En aquest sentit, les entitats beneficiàries podran sol·licitar la interrupció i la pròrroga del termini d'execució de l'ajuda corresponent al temps de la suspensió dels contractes finançats quan aquestes suspensions es produïsquen per les causes següents:

a) Permís de maternitat o paternitat.

b) Adopció.

c) Guarda amb fins d'adopció o acolliment.

d) Risc durant l'embaràs.

e) Risc durant la lactància natural de menors de nou mesos.

f) Incapacitat temporal durant l'embaràs per causes vinculades amb aquest.

g) Incapacitat temporal per causes diferents a les del punt anterior per un període d'almenys 2 mesos consecutius.

h) Permís per raons de conciliació o cura de persones d'edat, familiars o dependents.

i) Excedència per cura de fill/a, de familiar o per violència de gènere.

j) Reduccions de la jornada laboral per raons de lactància, naixement de fill/a prematur/a o hospitalitzat/ada pel part, guarda legal, cura de persones menors d'edat afectades per càncer o malaltia greu, de familiars afectats per accident o malaltia greu o de dependents, o per violència de gènere, o reduccions de jornada per situacions anàlogues relacionades amb les anteriors, així com per raons de conciliació o cura de menors d'edat o familiars.

Les interrupcions de l'ajuda per causes diferents a les anteriorment recollides no donaran lloc a la pròrroga del termini d'execució.

Les interrupcions i pròrrogues hauran de ser autoritzades per l'òrgan concedent, que podrà sol·licitar els informes que considere oportuns i donar lloc a la modificació dels termes de la concessió mitjançant nova resolució.

Quan s'autoritze la interrupció i pròrroga, no es consideraran subvencionables les despeses derivades de la contractació en els quals puga incórrer l'entitat beneficiària (retribució i quota patronal de la Seguretat Social) durant el període d'interrupció.

L'autorització d'interrupció i de pròrroga de l'ajuda en cap cas comporta un augment en la quantia de l'ajuda concedida inicialment.

Qualsevol increment en el pagament de la quota patronal de la seguretat social o de la retribució, com a conseqüència del període prolongat serà per compte del centre d'R+D contractant.

3 bis. No es consideraran subvencionables els gastos en què puga incórrer l'entitat beneficiària (retribució i quota patronal de la Seguretat Social) durant el període d'interrupció de l'ajuda per causes diferents de les que s'enumeren en l'apartat anterior que no donen lloc a la pròrroga del termini d'execució.

4. En les subvencions per a la consolidació i enfortiment de projectes i grups d'R+D+I, en el cas que la persona investigadora principal, durant el període d'execució del projecte o de les activitats subvencionades, acredite el gaudi d'un permís derivat de maternitat o paternitat d'acord amb les situacions protegides que es recullen en el règim general de la Seguretat Social o en cas d'atenció a persones en situació de dependència, segons el que es disposa en la Llei 39/2006, de 14 de desembre, i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.

5. No serà necessària autorització per a canvis entre els diferents conceptes de despeses respecte del pressupost inicial previst per a l'execució del projecte o de l'activitat objecte de l'ajuda, sempre que no s'altere l'import total de la subvenció, i caldrà reflectir-ho en els informes de seguiment i final que han de presentar-se.

6. Qualsevol alteració de les condicions tingudes en compte per a la concessió o, si escau, l'obtenció amb posterioritat a la presentació de la sol·licitud d'altres subvencions públiques o privades que en el seu conjunt superen el cost de l'activitat, podran donar lloc a la modificació de la resolució de concessió o minoració de la subvenció concedida.

*Article 22. Justificació de les subvencions***4**

1. Les persones beneficiàries d'aquestes subvencions hauran, de conformitat amb el que es disposa en l'article 14.b de la Llei 38/2003, de 17 de novembre, general de subvencions, d'acreditar la realització de l'activitat d'investigació i el compliment de la finalitat que determine la concessió i gaudi de la subvenció.

2. Sense perjudici del que es disposa en les convocatòries, així com de les instruccions que puga dictar la persona titular de la direcció general competent en matèria de política científica i investigació, les entitats beneficiàries estaran obligades a presentar la documentació següent com a justificació del pagament de les subvencions rebudes:

a) Les entitats que, d'acord amb l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estan exemptes de prestar garantia per al pagament anticipat, així com les que no ho estiguen presten aquesta garantia:

1. Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si escau, data de pagament.

2. Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.

3. Certificat que la subvenció concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les dependències d'aquesta, a la disposició de l'òrgan instructor, de la Intervenció General de la Generalitat i de la Sindicatura de Comptes.

b) Les restants entitats publiques o privades presentaran un compte justificatiu que contindrà la següent documentació:

1. Una relació classificada de les despeses i inversions de l'activitat, amb identificació del creditor i del document, l'import, la data d'emissió, que es justificaran amb factures i altres documents de valor probatori equivalent en el tràfic jurídic mercantil o amb eficàcia administrativa, en fotocòpia compulsada.

2. Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.

3. Per a la justificació de les despeses de personal realitzades, es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat.

3. Totes les entitats hauran d'aportar una declaració responsable acreditativa del compliment de les obligacions establides en la Llei 38/2003, de 17 de novembre, general de subvencions. A més, si concorre el supòsit previst en l'apartat 3 de l'article 31 de la Llei 38/2003, de 17 de novembre, general de subvencions, hauran de presentar els tres pressupostos que han d'haver sol·licitat.

4. Aquelles entitats que estiguen exemptes d'IVA hauran de remetre certificat acreditatiu d'aquest aspecte.

5. Si es produeix el pagament anticipat de les subvencions, el termini per a la presentació de la documentació justificativa del pagament de la subvenció serà:

a) Per a les entitats que, d'acord amb l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estan exemptes de prestar garantia per al pagament anticipat, així com les que no estant-lo presten aquesta garantia, el mes de febrer de l'anualitat següent a la d'execució de la subvenció.

b) Per a la resta d'entitats, el mes de novembre de l'anualitat d'execució de la subvenció.

Si no es produeix el pagament anticipat, totes les entitats hauran de presentar la documentació justificativa el mes de novembre de l'anualitat d'execució de la subvenció.

6. [*Suprimit*]

7. [*Suprimit*]

*Article 23. Pagament de les subvencions*

1. Les subvencions s'abonaran a les persones beneficiàries en els termes que s'establisquen en la resolució de concessió i, si escau, en el que es disposa en el títol II de la present ordre.

2. Es podrà realitzar el pagament anticipat de l'import d'aquestes subvencions amb el límit establit en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la Llei de pressupostos de la Generalitat o en una altra disposició de rang legal.

3. Per a la bestreta de les subvencions, les entitats beneficiàries hauran d'aportar com a garantia un aval bancari per import igual a la quantitat anticipada incrementada en un 1 % d'aquesta.

Queden exonerades d'aportar aquesta garantia les entitats assenyalades en l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 42.2 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.

*Article 24. Seguiment i control de les actuacions*

1. L'òrgan concedent comprovarà l'adequada justificació de la subvenció, la realització de l'activitat o el compliment de la finalitat que determina la concessió de la subvenció. La comprovació administrativa de la justificació documental s'efectuarà mitjançant la revisió de la documentació presentada, d'acord amb el que s'estableix en aquesta ordre, així com en la respectiva convocatòria.

2. La persona titular de la direcció general competent en matèria de política científica i investigació aprovarà un pla de control per a garantir la realització material de l'activitat subvencionada, que serà executat pel servei competent en matèria de gestió del programa d'R+D+I. Aquest pla de control comportarà, sobre una mostra aleatòria d'expedients, una anàlisi *a posteriori*  i de qualitat, consistent en l'avaluació de l'expedient complet (informes de progrés i seguiment anuals, informes finals, memòria final) una vegada finalitzat el període de subvenció i presentada la documentació obligatòria pels beneficiaris. L'import mínim d'ajuda controlada aconseguirà, almenys, el 20 % del crèdit inicial que tinga la línia de subvenció.

Addicionalment, l'òrgan concedent podrà designar, si escau, els òrgans, comissions o persones

expertes que estime necessaris per a realitzar les oportunes actuacions de seguiment i comprovació de l'aplicació de la subvenció.

3. La persona beneficiària estarà sotmesa a les actuacions de comprovació a efectuar per l'òrgan concedent, així com a les de control per la Intervenció General de la Generalitat i per la Sindicatura de Comptes.

4. L'incompliment total o parcial dels requisits i obligacions establides en la present ordre i altres normes aplicables, així com de les condicions que en el seu cas s'establisquen en la corresponent resolució de concessió comportarà, amb l'audiència prèvia a la persona interessada:

a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.

b) En el cas que s'haja produït el cobrament anticipat, reintegrament total o parcial de la subvenció concedida, juntament amb els interessos de demora corresponents, d'acord amb el que es disposa en l'article 37 de la Llei 38/2003, de 17 de novembre, general de subvencions.

En particular, seran causes d'incompliment les següents:

a) No justificar la subvenció en els termes establits o presentar-ne una justificació insuficient.

b) Destinar la subvenció a una finalitat diferent per a la qual va ser concedida.

c) No adequar la despesa efectivament realitzada a la proposada i adjudicada.

d) No difondre els resultats de les investigacions objecte de subvenció.

e) Ometre que l'activitat rep finançament per la Generalitat i, si escau, de fons europeus.

f) No presentar en el termini establit per la convocatòria les memòries finals i de seguiment científic.

g) De conformitat amb el que es preveu en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, és un supòsit de pèrdua del dret al cobrament de la subvenció i de reintegrament d'aquesta, que la subvenció siga destinada a la realització d'una activitat o al compliment d'una finalitat prohibida en el títol VI de l'esmentada llei.

TÍTOL II

Disposicions específiques segons el tipus de subvencions

CAPÍTOL I

Accions del subprograma de recursos humans dedicats

a activitats d'R+D+I.

Secció primera

Subvencions per a la formació de personal investigador predoctoral

*Article 25. Objecte i característiques de la subvenció*

1. Aquestes subvencions tenen per objecte afavorir la formació investigadora en programes de doctorat per a la consecució del títol de doctor/a mitjançant la contractació, pels centres d'investigació, de personal investigador predoctoral en formació.

Al seu torn, les subvencions tenen per objecte finançar un període d'orientació postdoctoral (d'ara endavant POP) d'un any de duració, d'aquells contractats predoctorals que obtinguen el títol de doctor, amb antelació a l'inici de l'última anualitat.

2. La duració màxima de les subvencions serà de quatre anys. La data d'inici dels contractes de personal investigador predoctoral la determinarà la resolució de concessió. A més de per la duració màxima de la subvenció, aquests contractes finalitzaran en la data en què es realitze l'acte de defensa i aprovació de la tesi doctoral. De la duració màxima del contracte es descomptaran els períodes en què s'haja gaudit d'altres beques o subvencions amb igual finalitat.

3. En la convocatòria anual s'establirà l'import de la subvenció, que es destinarà necessàriament a finançar el salari i la quota empresarial de la Seguretat Social de les persones investigadores contractades durant cadascuna de les anualitats, considerades independentment.

4. En la convocatòria anual s'establirà, així mateix, l'import de la subvenció, que es destinarà a finançar el salari i la quota patronal de la seguretat social dels que realitzen el POP. Els contractes per al POP hauran de ser a temps complet i tindre una duració màxima d'un any.

4 bis. A més, en la convocatòria anual es podrà establir un import addicional per a finançar els costos que es deriven de la indemnització per expiració del contracte. **5**

5. Els centres d'investigació podran incrementar a càrrec dels propis pressupostos la quantia de la subvenció que s'establisca en la respectiva convocatòria.

*Article 26. Entitats beneficiàries i requisits de les persones sol·licitants*

1. Les entitats beneficiàries d'aquestes subvencions són els centres d'investigació de la Comunitat Valenciana.

2. Podran ser sol·licitants totes aquelles persones que en finalitzar el termini de presentació de sol·licituds establit en la corresponent convocatòria, tinguen la totalitat dels requisits següents:

a) Ser nacional d'un estat membre de la Unió Europea o ser estranger amb autorització o permís de residència o d'estada per estudis a Espanya, en el seu cas.

b) Haver obtingut un títol expedit per una universitat espanyola o estrangera de llicenciatura, arquitectura, enginyeria, grau, arquitectura tècnica, enginyeria tècnica o diplomatura, en un dels quatre anys anteriors a l'any de publicació de la convocatòria i estar admés en un programa de doctorat d'una universitat de la Comunitat Valenciana o estar en possessió d'un dels títols esmentats i del títol de màster o haver realitzat la matrícula en un màster universitari oficial que d'accés a un programa de doctorat.

c) Acreditar mitjançant el seu expedient acadèmic que supera la nota mitjana mínima que per branca de coneixement s'establisca en la convocatòria corresponent.

d) No estar en possessió del títol de doctor o doctora amb anterioritat a la data d'inici del gaudi de l'ajuda.

e) No haver gaudit amb anterioritat d'una ajuda o beca predoctoral per un període de temps superior al que s'establisca en la convocatòria corresponent.

3. Les persones sol·licitants que resulten seleccionades hauran d'estar admeses en un programa de doctorat d'una universitat de la Comunitat Valenciana en el moment de la seua contractació.

*Article 27. Criteris de valoració de les sol·licituds*

Les sol·licituds seran avaluades segons els criteris i barem següents:

a) Expedient acadèmic de la persona sol·licitant (40 %).

b) Avaluació del currículum de la persona sol·licitant (20 %): altres títols universitaris oficials, estades en altres centres universitaris, coneixements acreditats d'idiomes, Premi Extraordinari fi de carrera o de fi de màster o altres premis obtinguts en convocatòries competitives, altres mèrits d'experiència docent universitària o d'activitat investigadora (publicacions, participació en congressos, cursos i esdeveniments de difusió científica), participació en projectes d'investigació mitjançant beca o contracte associat a projectes.

c) Mèrits del grup d'investigació del qual forma part la persona directora de la tesi i en el qual s'integrarà la persona candidata (20 %): publicacions del grup, projecció internacional, tesis doctorals dirigides pels membres del grup, projecció dels doctors formats en el grup (lloc de treball actual i publicacions derivades de les seues tesis), contractes d'investigació de rellevància especial, patents i finançament. **6**

d) Avaluació de la memòria descriptiva del projecte d'investigació (20 %):

1. Fins a 15 punts: qualitat cientificotècnica, rellevància i viabilitat del projecte i metodologia, disseny de la investigació i pla de treball.

2. Fins a 5 punts: vinculació del projecte a les línies d'investigació del grup.

*Article 28. Transició de l'etapa predoctoral al període d'orientació postdoctoral (POP)*

Si la persona investigadora en formació defensara i aprovara la seua tesi doctoral amb antelació a l'inici de l'última anualitat de l'ajuda, l'entitat beneficiària comunicaria a l'òrgan concedent aquesta circumstància i, en el seu cas, formalitzaria el corresponent contracte de doctor que haurà de presentar a l'òrgan concedent.

*Article 29. Obligacions de les entitats beneficiàries i de les persones contractades*

1. Són obligacions del centre d'investigació:

a) Formalitzar un contracte laboral d'acord amb l'article 21 de la Llei 14/2011, d'1 de juny, de la ciència, la tecnologia i la innovació i remetre'n una còpia a l'òrgan instructor. En el contracte s'haurà d'esmentar, en el seu cas, el cofinançament pel Fons Social Europeu i haurà de figurar l'emblema de la Unió Europea i el lema de l'esmentat fons.

b) Rescindir el contracte de personal investigador predoctoral l'endemà de la lectura i defensa de la tesi doctoral i comunicar aquesta circumstància a l'òrgan instructor en el termini màxim d'un mes.

c) Proporcionar al personal contractat el suport necessari i facilitar-li la utilització dels mitjans, instruments o equips que siguen necessaris per al normal desenvolupament de la seua activitat.

d) Donar suport a la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació, així com la realització d'estades breus en centres d'investigació, assistència i participació en congressos i altres activitats relacionades amb la seua investigació.

e) Vigilar que el personal investigador contractat desenvolupe amb aprofitament l'activitat investigadora i que s'ajuste a les normes de treball i disposicions reglamentàries del centre on aquella es duga a terme.

f) Vetlar perquè el personal investigador contractat romanga en el centre d'aplicació del contracte, i amb la mateixa direcció de tesi o projecte. Qualsevol alteració o incidència que afecte les condicions sota les quals es va concedir la subvenció haurà de ser autoritzada per l'òrgan concedent i necessitarà la conformitat dels centres i del personal investigador implicats.

g) Assignar la persona que realitzarà les funcions de direcció de la tesi i que serà la responsable de supervisar el treball del personal investigador contractat, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.

h) Fer pública la circumstància d'haver rebut finançament de la Generalitat i, en el seu cas, del Fons Social Europeu i en aquest cas figurarà així mateix l'emblema de la Unió Europea i el lema del Fons Social Europeu, en les publicacions, ponències, participacions en congressos i altres activitats de difusió científica durant el període de gaudi de la subvenció.

i) En el cas que es produïsca l'extinció del contracte, l'entitat beneficiària de la subvenció haurà de reintegrar la part proporcional d'aquesta subvenció corresponent al temps de contracte no gaudit per la persona investigadora contractada, sense perjudici que s'acorde la seua substitució en els termes que establisca la convocatòria corresponent.

j) En el seu cas, formalitzar un contracte de doctor per al POP d'un any de duració i remetre'n una còpia a l'òrgan concedent.

2. Són obligacions del personal contractat:

a) Incorporar-se al centre d'investigació en la data establida en la resolució de concessió.

b) Ajustar-se a les normes de funcionament del centre.

c) Sol·licitar autorització al centre d'adscripció per a qualsevol absència temporal.

d) Comunicar qualsevol incidència al seu centre d'adscripció perquè, si és el cas, siga comunicada a l'òrgan instructor.

e) En cas de renúncia al contracte, haurà de comunicar-la al seu centre amb 15 dies d'antelació.

f) Presentar la documentació que li siga requerida per l'òrgan instructor o pel seu centre d'adscripció, en relació amb el gaudi de la subvenció.

g) Fer pública la circumstància d'haver rebut finançament de la Generalitat i, en el seu cas, del Fons Social Europeu en les publicacions, ponències, participacions en congressos i altres activitats de difusió científica durant el període de gaudi de la subvenció.

*Article 30. Seguiment científic de les subvencions*

1. L'òrgan concedent realitzarà un seguiment científic sobre el treball desenvolupat per la persona investigadora contractada, per a això, aquesta última, a través dels centres perceptors de la subvenció, hi haurà de remetre una memòria que preveja un detall de la labor realitzada, així com qualsevol altra activitat desenvolupada, i un informe explicatiu de les tasques a realitzar durant el següent any de contracte. Aquest document haurà d'anar acompanyat d'un informe del director o directora de tesi sobre els resultats.

2. Si com a conseqüència del seguiment assenyalat, o en el transcurs de la vigència de la subvenció, hi haguera una valoració negativa del rendiment de la persona investigadora contractada, amb el previ corresponent expedient amb audiència a la persona interessada, que determine l'incompliment de les condicions imposades amb motiu de la concessió i de conformitat amb el que s'estableix en l'article 17.3.n de la Llei 38/2003, de 17 de novembre, general de subvencions, es deixarà sense efecte aquesta i es reduirà l'import de la subvenció en la quantia corresponent a les anualitats següents. Si prèviament a la qualificació negativa de l'activitat investigadora s'haguera abonat la quantia corresponent a un any de contracte procedirà el reintegrament d'aquesta des de la data en què es produïsca la resolució de la revocació de l'ajuda.

3. Finalitzat el contracte, inclosa la renúncia a aquest, la persona investigadora contractada, mitjançant el seu centre d'adscripció, haurà de remetre a l'òrgan instructor, en el termini d'un mes, un resum explicatiu de la labor realitzada i un informe del director o directora de tesi sobre els resultats obtinguts i el grau de formació adquirit.

4. La persona investigadora contractada comunicarà a l'òrgan instructor, a través del seu centre, la lectura i defensa de la tesi doctoral en el termini d'un mes des que es produïsca, i haurà de presentar en aquest termini una còpia del resguard de la sol·licitud del títol de doctor.

*Article 31. Pagament de les subvencions*

El pagament de la subvenció corresponent a la primera anualitat pressupostària del finançament dels contractes es tramitarà després de la presentació dels contractes predoctorals. Els pagaments de les següents anualitats de finançament dels contractes estaran condicionats al fet que s'hagen presentat prèviament els informes de seguiment científic a què es refereix l'article anterior i s'hagen valorat positivament.

*Article 32. Incompatibilitats*

Aquesta subvenció és incompatible amb qualsevol altra subvenció, beca o contracte d'anàloga naturalesa, excepte les subvencions per a estades predoctorals en el context del projecte d'investigació objecte de la tesi doctoral. També serà incompatible amb qualsevol altra percepció econòmica quan la normativa que la regule així ho establisca. Per a la resta d'incompatibilitats s'estarà al que a aquest efecte dicten les normes del centre d'investigació.

*Article 33. Incompliment*

L'incompliment total o parcial dels requisits i obligacions establides en les presents bases i altres normes aplicables donarà lloc a la incoació del corresponent expedient d'incompliment, d'acord amb la legislació aplicable.

Especialment serà tingut en compte:

a) L'incompliment total i manifest dels objectius de formació i de realització de les activitats per als quals es va concedir la subvenció.

b) La realització de modificacions no autoritzades en les condicions inicials de la concessió de la subvenció.

c) La no-comunicació d'altres activitats incurses en incompatibilitat.

d) La no-presentació, d'acord amb el que s'estableix en les bases d'aquesta convocatòria, dels informes de seguiment.

e) La no-comunicació de suspensions i altres incidències en el contracte finançat.

Secció segona

Subvencions per a estades de contractats predoctorals

en centres d'investigació fora de la Comunitat Valenciana

*Article 34. Objecte i característiques de la subvenció***7**

1. Aquestes subvencions tenen per objecte finançar estades del personal investigador de caràcter predoctoral en centres d'investigació de fora de la Comunitat Valenciana i que tinguen com a objectiu l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives en el context del projecte de tesi de la persona beneficiària, i que contribuïsquen a la seua formació científica i tècnica.

2. L'estada s'haurà de fer en un únic centre d'investigació, radicat fora de la Comunitat Valenciana, i tindrà una duració ininterrompuda mínima de 3 mesos i màxima de 9 mesos, excepte en el cas d'estades en centres d'investigació radicats a Espanya, que podran ser mínim d'1 mes i màxim de 3 mesos.

3. La subvenció consistirà en una dotació mensual per a gastos d'allotjament i manutenció, o la part proporcional pels dies que corresponguen si, en el mes d'inici i finalització, no es roman en el centre receptor durant la totalitat d'este, i en una subvenció addicional per a gastos del viatge d'anada i tornada al centre de destinació, i la seua quantia dependrà de si este és nacional o internacional i es determinarà en les convocatòries corresponents.

4. L'estada s'haurà de fer en els termes que s'indiquen en la sol·licitud. No es podrà modificar el centre de destinació sol·licitat. Excepcionalment, l'òrgan concedent podrà autoritzar esta modificació quan es justifique i s'acredite un canvi de centre del grup d'investigació en el qual tenia previst que la persona sol·licitant s'integrara per a fer l'estada, sempre que no supose una alteració fonamental de la resta de les condicions considerades per a la concessió de l'ajuda.

5. La realització de l'estada per un període de temps inferior al que es preveu en la resolució de la concessió de la subvenció haurà d'estar justificada i suposarà l'obligació de reintegrar una part de la quantia percebuda, proporcional al període que no s'haja gaudit de l'estada

*Article 35. Persones beneficiàries.*

1. Podrà beneficiar-se d'aquestes subvencions el personal investigador en formació, el contracte del qual tinga com a objecte la realització d'una tesi doctoral, i siga finançat a càrrec d'una subvenció de les previstes en aquesta ordre o de les previstes en el Programa per al suport a persones investigadores amb talent-Pla GenT i que no incorpore com a concepte subvencionable la realització d'estades.

2. No podran sol·licitar aquestes subvencions les persones que n'hagen sigut beneficiàries en convocatòries anteriors per un període acumulat total de 12 mesos en la seua etapa predoctoral.

*Article 36. Criteris de valoració de les sol·licituds*

Les sol·licituds seran avaluades segons els criteris i barem següents:

a) Curriculum vitae de la persona sol·licitant (50 %).

1. Fins a 35 punts: publicacions, participació en congressos, cursos i esdeveniments de difusió científica.

2. Fins a 15 punts: títols universitaris oficials, estades en altres centres universitaris, coneixements acreditats d'idiomes, premis extraordinaris fi de carrera o màster i altres premis obtinguts en convocatòries competitives.

b) Interés cientificotècnic i repercussions de l'estada proposada en el treball de recerca (30 %).

1. Fins a 20 punts: qualitat cientificotècnica, rellevància i viabilitat del projecte i repercussió de l'estada en el projecte de tesi.

2. Fins a 10 punts: metodologia, disseny de la investigació i pla de treball, en relació amb el període de l'estada

c) Qualitat del centre receptor (20 %).

1. Fins a 10 punts: qualitat del centre receptor en relació amb l'àrea científica del projecte segons els rànquings més prestigiosos a aquest efecte.

2. Fins a 10 punts: historial cientificotècnic de l'investigador i grup d'acolliment.

*Article 37. Obligacions de les persones beneficiàries*

1. Les persones beneficiàries estaran obligades, davant de l'òrgan instructor, a:

a) Presentar, en el termini que establisca la convocatòria corresponent, el justificant d'haver efectuat la sol·licitud d'alta telemàtica de domiciliació bancària a través del procediment PROPER de la Generalitat i el document que acredite la seua incorporació a la universitat o centre d'investigació de destí. La no presentació de la documentació en el termini que s'establix s'entendrà com a renúncia a la subvenció concedida. **8**

b) Ajustar la seua actuació a les normes del centre d'investigació al qual s'incorpore i exercir la seua activitat en règim de dedicació exclusiva.

c) Notificar expressament qualsevol canvi en les condicions de l'estada subvencionada, i, prèviament a la realització d'aquesta, a l'òrgan instructor. L'incompliment d'aquesta notificació podrà donar lloc a la modificació de la resolució de concessió.

d) Tindre una assegurança d'accidents, una assegurança de responsabilitat civil i, quan es tracte de països sense concert amb la Seguretat Social espanyola o quan les cobertures d'aquest concert foren insuficients, una assegurança d'assistència mèdica per al país de destinació, durant el període total de l'estada, que haurà de ser finançada per l'entitat a la qual estiguen adscrites.

e) Presentar en el termini d'un mes des de la finalització de l'estada, la documentació següent amb signatures originals:

- Informe del treball realitzat, que continga els resultats que s'han obtingut i en el qual es faça constar la conformitat de la persona investigadora responsable en el centre de destinació.

- Certificat de l'estada, emés per la persona responsable del centre de destinació, en el qual conste la data d'inici i fi de l'estada.

f) Fer pública la circumstància d'haver rebut finançament de la Generalitat, i en el seu cas, del Fons Social Europeu en les publicacions, ponències, participació en congressos i altres activitats de difusió científica durant el període de gaudi de la subvenció.

2. La persona beneficiària haurà de mantindre la condició i requisits de contractada predoctoral durant tot el període de l'estada.

*Article 38. Incompatibilitats*

Aquestes subvencions són compatibles amb el contracte per a la realització de la tesi doctoral finançat per la Generalitat i incompatibles amb qualsevol altra subvenció obtinguda per a la mateixa finalitat.

*Article 39. Incompliment*

L'incompliment total o parcial dels requisits i obligacions establides en les presents bases i altres normes aplicables donarà lloc a la incoació del corresponent expedient d'incompliment, d'acord amb la legislació aplicable.

Secció tercera

Subvencions del programa Santiago Grisolía

*Article 40. Objecte i característiques de la subvenció*

1. Aquestes subvencions es dirigeixen a la contractació pels centres d'investigació de personal investigador predoctoral que haja obtingut una titulació universitària de llicenciatura, arquitectura, enginyeria, grau, arquitectura tècnica, enginyeria tècnica o diplomatura, o l'equivalent al seu país, expedida per una universitat o institució no pertanyent a la Unió Europea.

Al seu torn, les subvencions tenen per objecte finançar un període d'orientació postdoctoral (d'ara endavant POP) d'un any de duració, d'aquells contractats predoctorals que obtinguen el títol de doctor, amb antelació a l'inici de l'última anualitat.

2. La duració de les subvencions serà de quatre anys. La data d'inici dels contractes predoctorals la determinarà la resolució de concessió. A més de per la duració màxima de la subvenció, aquests contractes finalitzaran en la data en què es realitze l'acte de defensa i aprovació de la tesi doctoral. De la duració màxima del contracte es descomptaran els períodes en què s'haja gaudit d'altres subvencions amb igual finalitat.

3. L'òrgan concedent podrà autoritzar l'ajornament de la incorporació de la persona investigadora a contractar, si així se sol·licita i està justificat per problemes sorgits en la tramitació de la seua incorporació al país de destinació, amb la conformitat de la persona investigadora responsable i de qui exercisca la representació legal de l'entitat en matèria d'investigació, per un període no superior a tres mesos des de la data indicada per a la seua incorporació en la resolució de concessió. El període ajornat no podrà ser recuperat.

4. En la convocatòria anual s'establirà l'import anual de la subvenció, el qual es destinarà necessàriament a finançar el salari i la quota empresarial de la Seguretat Social del personal investigador contractat durant cadascuna de les anualitats, considerades independentment.

5. La convocatòria anual pot incloure una dotació addicional en la primera anualitat, destinada a les despeses de viatge i d'establiment a la Comunitat Valenciana de la persona contractada, a càrrec de l'organisme d'investigació al qual s'adscriga.

6. En la convocatòria anual s'establirà, així mateix, l'import de la subvenció, que es destinarà a finançar el salari i la quota patronal de la seguretat social dels investigadors que realitzen el POP. Els contractes per al POP hauran de ser a temps complet i tindre una duració màxima d'un any.

6 bis. A més, en la convocatòria anual es podrà establir un import addicional per a finançar els costos que es deriven de la indemnització per expiració del contracte. **9**

7. Els centres d'investigació podran incrementar a càrrec dels seus propis pressupostos la quantia de la subvenció que s'establisca en la respectiva convocatòria.

*Article 41. Entitats beneficiàries, persones sol·licitants i personal a contractar*

1. Les entitats beneficiàries d'aquestes subvencions són els centres d'investigació de la Comunitat Valenciana.

2. Podrà sol·licitar la subvenció la persona investigadora que dirigirà la tesi doctoral sempre que tinga els requisits següents:

a) Formar part d'un grup d'investigació que tinga un projecte d'investigació vigent, finançat per programes estatals d'R+D, per programes marc de la Unió Europea o per la conselleria competent en matèria de política científica i investigació de la Generalitat per a grups d'investigació consolidables o consolidats.

b) Tindre vinculació funcionarial, estatutària o laboral amb l'entitat on es desenvoluparà el projecte al qual es vincularà la contractació del personal objecte d'aquesta subvenció, en el moment de la sol·licitud i que comprenga almenys el període d'execució de la subvenció.

Aquests aspectes hauran de ser acreditats per la unitat responsable en matèria d'investigació de l'entitat.

3. No podrà proposar projectes als quals vincular la contractació del personal objecte d'aquestes subvencions, el personal investigador doctor que haja tingut personal contractat del Programa Santiago Grisolía en alguna de les dues convocatòries precedents a la qual es presente.

4. Els centres d'investigació els projectes dels quals hagen sigut aprovats seleccionaran les persones per a la seua contractació com a personal investigador de caràcter predoctoral i, en el seu cas, reserves, els quals hauran de tindre els següents requisits en el moment de la seua selecció:

a) Posseir una titulació universitària de grau, llicenciat, arquitecte, arquitecte tècnic, enginyer, enginyer tècnic o diplomat, o l'equivalent al seu país, expedida per una universitat o institució no pertanyent a la Unió Europea, en l'àmbit científic que corresponga al projecte d'investigació al qual es vincularà el seu contracte, i haver finalitzat aquests estudis en els quatre anys anteriors a la data de publicació de la convocatòria.

b) Estar admés en un programa de doctorat en el moment de la seua contractació.

c) Posseir un coneixement d'espanyol o anglés, a nivell de conversa, adequat per al desenvolupament del treball de recerca.

d) No estar en possessió del títol de doctor.

e) No haver gaudit d'una beca o ajuda del Programa Santiago Grisolía.

*Article 42. Criteris de valoració de les sol·licituds*

1. Les sol·licituds seran avaluades segons els criteris i barem següents:

a) Mèrits del grup al qual es vincularà la contractació del personal objecte d'esta subvenció (70 %):

1. Fins a 35 punts: publicacions del grup, projecció internacional, contractes d'investigació d'especial rellevància, patents i altres mèrits de l'activitat investigadora del grup.

2. Fins a 35 punts: tesis doctorals dirigides pels membres del grup i projecció dels doctors formats en el grup (lloc de treball actual i publicacions derivades de les seues tesis). **10**

b) Qualitat del projecte (30 %).

1. Fins a 20 punts: qualitat cientificotècnica, rellevància i viabilitat del projecte.

2. Fins a 10 punts: metodologia, disseny de la investigació i pla de treball de la investigació a realitzar per la persona a contractar.

2. Es concedirà una puntuació addicional del 10 % de la puntuació total obtinguda quan la persona sol·licitant forme part d'un grup d'investigació consolidable o consolidat.

*Article 43. Obligacions de les entitats beneficiàries i de les persones investigadores contractades*

1. Sense perjudici del que puguen disposar les respectives convocatòries són obligacions del centre d'investigació:

a) Formalitzar un contracte predoctoral d'acord amb l'article 21 de la Llei 14/2011, d'1 de juny, de la ciència, la tecnologia i la innovació i remetre'n una còpia a l'òrgan instructor. En aquest contracte haurà de constar expressament la seua vinculació amb el projecte aprovat.

b) Rescindir el contracte de la persona contractada l'endemà de la lectura i defensa de la tesi doctoral, i haurà de comunicar aquesta circumstància a l'òrgan instructor en el termini màxim d'un mes.

c) Proporcionar al personal contractat el suport necessari i facilitar-li la utilització dels mitjans, instruments o equips que calguen per al normal desenvolupament de la seua activitat.

d) Donar suport a la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació, assistència i participació en congressos i altres activitats relacionades amb la seua investigació.

e) Vigilar que la persona investigadora contractada desenvolupe amb aprofitament l'activitat investigadora i que s'ajuste a les normes de treball i disposicions reglamentàries del centre on la duga a terme.

f) Vetlar perquè la persona investigadora contractada romanga en el centre d'aplicació del contracte amb la mateixa persona directora del projecte. Qualsevol alteració o incidència que afecte les condicions sota les quals es va concedir la subvenció haurà de ser autoritzada per l'òrgan concedent i necessitarà la conformitat dels centres i dels investigadors implicats.

g) Comunicar a l'òrgan instructor les renúncies, interrupcions i altres incidències dels contractes finançats, en el termini màxim d'un mes des de la data en què es produïsquen. Així mateix, comunicar la lectura i defensa de la tesi doctoral del personal contractat en el termini d'un mes des que es produïsca.

h) La persona directora de la tesi doctoral serà l'encarregada de supervisar el treball de la persona investigadora contractada, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.

i) Qualsevol altra que s'establisca en la convocatòria corresponent.

2. Sense perjudici del que puguen disposar les respectives convocatòries són obligacions del personal contractat:

a) Incorporar-se al centre d'investigació en la data establida.

b) Ajustar-se a les normes de funcionament del centre.

c) Sol·licitar autorització al centre d'adscripció per a qualsevol absència temporal.

d) Comunicar qualsevol incidència al seu centre d'adscripció perquè, si és el cas, siga comunicada a l'òrgan instructor.

e) En cas de renúncia al contracte, haurà de comunicar-la al seu centre amb 15 dies d'antelació.

f) Presentar la documentació que li siga requerida per l'òrgan instructor, o el seu centre d'adscripció, en relació amb el gaudi de la subvenció.

g) Fer pública la circumstància d'haver rebut finançament de la Generalitat, en les publicacions, ponències i altres activitats de difusió científica durant el període de gaudi de la subvenció.

h) Presentar en termini el seguiment científic de la subvenció, d'acord amb el que es disposa en l'article 45 d'aquesta ordre.

i) Qualsevol altra que s'establisca en la corresponent convocatòria.

*Article 44. Transició de l'etapa predoctoral al període d'orientació postdoctoral (POP)*

Si l'investigador en formació defensara i aprovara la seua tesi doctoral amb antelació a l'inici de l'última anualitat de l'ajuda, l'entitat beneficiària comunicaria a l'òrgan concedent aquesta circumstància i, en el seu cas, formalitzaria el corresponent contracte de doctor que haurà de presentar a l'òrgan concedent.

*Article 45. Seguiment científic*

1. L'òrgan concedent realitzarà un seguiment científic sobre el treball desenvolupat per la persona investigadora contractada, per a això, la persona investigadora contractada, a través dels centres perceptors de la subvenció haurà de remetre una memòria que preveja un resum de la labor realitzada, així com qualsevol altra activitat desenvolupada, i un informe explicatiu de les tasques a realitzar durant el següent any de contracte. Aquest document haurà d'anar acompanyat d'un informe del director o directora de tesi sobre els resultats.

2. Si com a conseqüència del seguiment assenyalat, o en el transcurs de la vigència de la subvenció, hi haguera una valoració negativa del rendiment de la persona investigadora contractada, aamb el previ corresponent expedient amb audiència a la persona interessada, que determine l'incompliment de les condicions imposades amb motiu de la concessió, de conformitat amb el que s'estableix en l'article 17.3.n de la Llei 38/2003, de 17 de novembre, general de subvencions, aquesta es deixarà sense efecte i es reduirà l'import de la subvenció en la quantia corresponent a les anualitats següents. Si prèviament a la qualificació negativa de l'activitat investigadora s'haguera abonat la quantia corresponent a un any de contracte procediria el reintegrament d'aquesta, des de la data en què es produïsca la resolució de la revocació de l'ajuda.

3. Finalitzat el contracte, inclosa la renúncia d'aquest, la persona investigadora contractada, mitjançant la institució contractant, haurà de remetre a l'òrgan instructor, en el termini d'un mes, un resum explicatiu de la labor realitzada i un informe de la persona responsable del projecte sobre els resultats obtinguts i el grau de formació adquirit.

*Article 46. Pagament de les subvencions*

1. El pagament de la subvenció als centres d'investigació beneficiaris corresponent a la primera anualitat pressupostària del finançament dels contractes es tramitarà després de la presentació dels contractes laborals subscrits.

2. Els pagaments de les següents anualitats del finançament dels contractes estaran condicionats al fet que s'haja presentat prèviament la documentació de seguiment científic prevista en l'article anterior i s'hagen valorat positivament.

*Article 47. Incompatibilitats*

El gaudi d'aquesta subvenció és incompatible amb qualsevol altra beca, ajuda o salari finançat amb fons públics espanyols o comunitaris de qualsevol naturalesa, excepte les subvencions per estades predoctorals en el context del projecte d'investigació objecte de la tesi doctoral. També serà incompatible amb qualsevol altra percepció econòmica quan la normativa que la regula així ho establisca. Per a la resta d'incompatibilitats s'estarà amb el que a aquest efecte dicten les normes del centre d'investigació.

Secció quarta

Subvencions per a la contractació

de personal investigador en fase postdoctoral

*Article 48. Objecte i característiques de la subvenció*

1. Aquestes subvencions es concedeixen a fi de completar la formació de personal investigador doctor, fomentant la mobilitat i internacionalització dels investigadors que desitgen desenvolupar un projecte d'investigació en un centre d'investigació diferent d'aquell en el qual van obtindre el títol de doctor.

L'ajuda tindrà dues modalitats:

Modalitat A: dirigida al personal investigador doctor que ha obtingut el títol de doctor en una universitat de la Comunitat Valenciana i desitge desenvolupar un projecte d'investigació en un centre d'investigació fora de la Comunitat Valenciana.

Modalitat B: dirigida a personal investigador doctor que havent obtingut el títol de doctor en un centre d'investigació fora de la Comunitat Valenciana desitge realitzar un projecte d'investigació en un centre d'investigació d'aquesta.

2. Les subvencions estaran vinculades a un projecte d'investigació i tindran una duració mínima de 18 mesos i màxima de dos anys (24 mesos).

3. El projecte d'investigació haurà de desenvolupar-se mitjançant una estada en un únic centre d'investigació durant tota la duració de l'ajuda.

4. El projecte d'investigació serà presentat amb la conformitat de la persona investigadora responsable del centre receptor.

5. En la convocatòria anual s'establirà l'import anual de la subvenció el qual es destinarà necessàriament a finançar el salari i la quota empresarial de la Seguretat Social del personal investigador doctor durant cadascuna de les anualitats, considerades independentment.

5 bis. A més, en la convocatòria anual es podrà establir un import addicional per a finançar els costos que es deriven de la indemnització per expiració del contracte. **11**

6. Els centres d'investigació podran incrementar, a càrrec dels propis pressupostos, la quantia de la subvenció que s'establisca en la corresponent convocatòria, sense que, en cap cas, puguen finançar la seua part amb subvencions concedides per la conselleria competent en matèria de política científica i investigació.

7. L'òrgan concedent podrà autoritzar l'ajornament de l'inici del contracte i incorporació al centre de destinació, si així se sol·licita, pel temps ineludible, si justifica que s'ha degut a problemes sorgits en la tramitació de la seua incorporació al país de destinació, amb la conformitat de la persona investigadora responsable i de qui exercisca la representació legal de l'entitat en matèria d'investigació. El període ajornat no podrà ser recuperat.

*Article 49. Entitats beneficiàries i requisits de les persones sol·licitants*

1. Podran ser beneficiaris d'aquestes subvencions els centres d'investigació de la Comunitat Valenciana.

2. Podran ser sol·licitants aquelles persones que en finalitzar el termini de presentació de sol·licituds establit en la corresponent convocatòria tinguen la totalitat dels següents requisits:

a) Haver obtingut el títol de doctor, en els quatre anys anteriors a l'any de publicació de la convocatòria o estar en condicions d'obtindre el títol en el moment de la sol·licitud. En aquest supòsit la persona sol·licitant haurà de presentar en el termini de dos mesos des de la data de finalització de presentació de sol·licituds, el seu títol de doctor, document que certifique el pagament de taxes per a l'expedició del títol, o document que acredite la defensa i aprovació de la tesi doctoral.

b) No haver sigut beneficiàries de les ajudes per a la contractació de personal investigador postdoctoral en convocatòries anteriors.

3. Tant les persones sol·licitants de la modalitat A com les de la modalitat B hauran de ser proposades per una persona investigadora principal que haurà de tindre els següents requisits:

a) Tindre vinculació estatutària, funcionarial o contractual amb un centre d'investigació de la Comunitat Valenciana en el moment de la sol·licitud que haurà de comprendre i mantindre durant tot el període d'execució de l'ajuda.

b) Tindre acreditats o, si és el cas, avaluats positivament dos trams de l'activitat investigadora per la CNEAI o per l'AVAP o altres agències autonòmiques d'avaluació, o haver finalitzat com a persones investigadores principals un mínim de dos projectes d'I+D+i del Pla estatal o de programes marc de la Unió Europea, amb una duració mínima de dos anys, o haver finalitzat, com a persona investigadora principal o com a persona beneficiària a escala individual, un projecte finançat per l'European Research Council (ERC)

Estos requisits els haurà d'acreditar la persona responsable en matèria d'investigació del centre d'investigació. **12**

c) El personal investigador postdoctoral haurà de tindre un tutor en el centre receptor. En la modalitat A, s'haurà de tindre la conformitat de la persona investigadora tutora d'aquest centre. En la modalitat B, el tutor serà la persona investigadora principal que ha realitzat la proposta.

d) Com a màxim es podrà avalar una sol·licitud de cada modalitat.

*Article 50. Criteris de valoració de les sol·licituds*

1. Les sol·licituds seran avaluades segons els criteris i barem següents:

a) Currículum cientificotècnic de la persona sol·licitant (40 %).

1. Fins a 30 punts: publicacions, contribucions en congressos, cursos, i premis d'investigació.

2. Fins a 10 punts: estades en altres centres d'investigació.

b) Interés cientificotècnic i possibles repercussions del projecte d'investigació proposat, així com la viabilitat de la seua execució (30 %).

1. Fins a 20 punts: qualitat cientificotècnica, rellevància i viabilitat del projecte.

2. Fins a 10 punts: metodologia, disseny de la investigació i pla de treball, en relació amb el període de l'estada.

c) Qualitat del centre receptor (30 %).

1. Fins a 15 punts: qualitat del centre receptor en relació amb l'àrea científica del projecte segons els rànquings més prestigiosos a aquest efecte.

2. Fins a 15 punts: mèrits cientificotècnics de la persona tutora.

*Article 51. Obligacions de les persones beneficiàries i de les persones contractades*

1. Són obligacions de l'entitat beneficiària:

a) Formalitzar un contracte laboral a temps complet. Els centres enviaran còpia dels contractes a l'òrgan instructor. En el contracte s'haurà d'indicar, en el seu cas, el cofinançament pel Fons Social Europeu, i haurà de figurar l'emblema de la Unió Europea i el lema de l'esmentat Fons.

b) Proporcionar al personal contractat el suport necessari i facilitar-li la utilització dels mitjans, instruments o equips que calguen per al normal desenvolupament de la seua activitat.

c) Donar suport a la formació del personal contractat, facilitant qualsevol activitat que siga necessària per a millorar la seua formació o orientació professional i d'ocupació.

d) Vigilar que la persona investigadora contractada desenvolupe amb aprofitament l'activitat investigadora i que s'ajuste a les normes de treball i disposicions reglamentàries del centre on aquella es duga a terme.

e) Comunicar a l'òrgan instructor les renúncies, interrupcions i altres incidències dels contractes finançats, en el termini màxim d'un mes des de la data en què es produïsquen. L'entitat beneficiària de la subvenció haurà de reintegrar la part proporcional d'aquesta ajuda corresponent al temps de contracte no gaudit per l'investigador contractat.

2. El personal investigador doctor contractat està obligat a:

a) En cas de renúncia al contracte, comunicar-la al seu centre amb 15 dies d'antelació.

b) Ajustar la seua actuació a les normes del centre d'investigació al qual s'incorpore i exercir la seua activitat en règim de dedicació exclusiva.

c) Notificar expressament qualsevol canvi en les condicions de l'estada subvencionada, i prèviament a la realització d'aquesta, mitjançant escrit dirigit a l'òrgan concedent per al seu coneixement i, en el seu cas, per a la seua autorització.

d) Disposar d'una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'aquest concert foren insuficients, una assegurança d'assistència mèdica l'àmbit de cobertura de la qual incloga el país de destinació, que haurà de ser finançada per l'entitat a la qual estiguen adscrites.

e) Remetre, mitjançant correu electrònic, una còpia escanejada del document que acredite la seua incorporació a la universitat o centre d'investigació de destinació dins del termini que establisca la convocatòria.

f) Presentar davant l'òrgan instructor, els documents de seguiment científic.

g) Fer pública la circumstància d'haver rebut finançament de la Generalitat i, en el seu cas, del Fons Social Europeu, figurant l'emblema de la Unió Europea i el lema de l'esmentat Fons, en les publicacions, ponències, participacions en congressos i altres activitats de difusió científica durant el període de gaudi de la subvenció.

*Article 52. Seguiment científic de les subvencions*

1. La persona investigadora doctora contractada haurà de presentar, en el primer any d'estada, a través dels centres perceptors de l'ajuda, un resum explicatiu de la labor realitzada, i un informe de l'investigador que va avalar la sol·licitud sobre els resultats obtinguts.

2. Finalitzat el contracte, inclosa la renúncia a aquest, la persona investigadora doctora contractada, a través de la institució contractant, haurà de remetre l'òrgan instructor, en el termini de tres mesos, un resum explicatiu de la labor realitzada, amb un informe de l'investigador que va avalar la sol·licitud sobre els resultats i el grau de formació adquirit.

*Article 53. Pagament de les subvencions*

El pagament de l'ajuda als centres d'investigació beneficiaris corresponent a la primera anualitat pressupostària del finançament dels contractes es tramitarà després de la presentació dels contractes laborals subscrits. Els pagaments de les següents anualitats del finançament dels contractes estaran condicionats al fet que s'hagen presentat prèviament els informes de seguiment científic a què es refereix l'article anterior i s'hagen valorat positivament.

*Article 54. Incompliment*

L'incompliment de les obligacions establides podrà donar lloc a la modificació de la resolució de concessió.

*Article 55. Incompatibilitats*

Aquestes subvencions són incompatibles amb qualsevol altra obtinguda per a la mateixa finalitat i que finance els mateixos conceptes de despeses o similars.

Secció cinquena

Subvencions per a donar suport a la contractació

de personal investigador doctor de les ajudes Ramón y Cajal

*Article 56. Objecte i característiques de la subvenció*

1. L'objecte d'aquestes subvencions és el cofinançament de la contractació laboral vigent en cada anualitat, del personal investigador doctor en el marc de l'ajuda Ramón y Cajal, per part de centres d'investigació de la Comunitat Valenciana. Les subvencions es destinaran a finançar fins al 50 % del cost del contracte no finançat per l'ajuda Ramón y Cajal.

2. Aquestes subvencions seran compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. L'import d'aquestes, en cap cas, podrà superar el cost de l'activitat subvencionada.

3. L'import de les subvencions s'establirà en la resolució de concessió.

*Article 57. Entitats beneficiàries i sol·licitants*

Podran sol·licitar i ser beneficiàries d'aquestes subvencions els centres d'investigació de la Comunitat Valenciana.

*Article 58. Criteris de valoració de les sol·licituds*

1. La comissió avaluadora comprovarà el compliment dels requisits de les sol·licituds presentades i elaborarà una proposta de resolució amb indicació del nombre de persones investigadores per cada centre, així com el cost a cofinançar dels contractes subscrits amb l'ajuda Ramón y Cajal.

2. Si no hi ha crèdit suficient per a cobrir totes les sol·licituds presentades, la comissió avaluadora, mitjançant decisió motivada, proposarà el nombre de sol·licituds a atendre aplicant per a això criteris de gènere a fi de corregir els desequilibris que referent a això es quantifiquen en cada convocatòria en cada àrea AEI, segons les últimes dades disponibles procedents del Sistema Integrat d'Informació Universitària.

*Article 59. Pagament de les subvencions*

El pagament de les subvencions als centres d'investigació beneficiaris corresponent al finançament dels contractes es tramitarà després de la presentació dels contractes laborals subscrits.

Secció sisena

Subvencions per a la contractació de personal

de suport vinculat a un projecte de transferència tecnològica

*Article 60. Objecte i característiques de la subvenció*

1. L'objecte d'aquestes subvencions és cofinançar els costos de la contractació laboral de personal de suport vinculat a un projecte de transferència dels resultats d'investigació o d'innovació al sector productiu valencià.

2. Les subvencions tindran una duració màxima de dos anys. La data d'inici del còmput de l'ajuda s'establirà en la resolució de concessió i la seua finalització estarà vinculada a la vigència del projecte esmentat en l'apartat anterior.

3. L'import anual de l'ajuda per a cadascun dels contractes s'establirà en les corresponents convocatòries. Aquestes subvencions es destinaran a cofinançar el cost del salari i de la quota empresarial de la Seguretat Social del personal de suport contractat. En conseqüència, el centre d'investigació haurà d'assumir la resta del cost de contractació.

4. En cap cas podrà el centre d'investigació finançar la seua part amb subvencions concedides per alguna de les convocatòries de la conselleria competent en matèria de política científica i investigació incloses en la present ordre o anteriors.

*Article 61. Entitats beneficiàries i requisits de les persones sol·licitants i del personal a contractar*

1. Les entitats beneficiàries d'aquestes subvencions seran els centres d'investigació de la Comunitat Valenciana.

2. El sol·licitant haurà de ser la persona investigadora principal del projecte esmentat en l'article anterior, que haurà de ser personal doctor i tindre formalitzada amb aqueixa categoria la seua vinculació funcionarial, estatutària o contractual amb el centre d'investigació en el moment de la sol·licitud, que haurà de mantindre durant el període d'execució de l'ajuda.

3. El personal a contractar haurà de tindre, sense perjudici del que puguen disposar les corresponents convocatòries, els requisits següents:

a) Tindre la nacionalitat espanyola, o ser nacional d'un estat membre de la Unió Europea o ser persona estrangera amb permís de residència o estada a Espanya.

b) Posseir una titulació espanyola: de grau, llicenciatura, enginyeria, arquitectura, enginyeria tècnica, diplomatura o tècnic superior de formació professional.

*Article 62. Criteris de valoració de les sol·licituds*

Les sol·licituds seran avaluades segons els criteris i barem següents:

a) Mèrits de la persona investigadora responsable del projecte (50 %).

1. Fins a 25 punts: projectes d'investigació finançats com a investigador principal, contractes d'investigació d'especial rellevància i patents.

2. Fins a 15 punts: publicacions.

3. Fins a 10 punts: tesis doctorals dirigides i sexennis d'investigació i transferència reconeguts.

b) Característiques i dimensió del projecte d'innovació i la seua aplicació a la cadena ciència, coneixement i empresa (30 %).

1. Fins a 15 punts: qualitat cientificotècnica, rellevància i viabilitat de la proposta.

2. Fins a 15 punts: impacte dels resultats a la cadena ciència, coneixement i empresa.

c) Alineació del projecte amb els eixos prioritaris i objectius específics de l'Estratègia d'Innovació de la Generalitat vigent (20 %).

*Article 63. Obligacions de les persones beneficiàries*

Sense perjudici del que puguen disposar les respectives convocatòries, les entitats beneficiàries estaran obligades a:

a) Formalitzar un contracte laboral dels regulats en l'Estatut dels Treballadors amb una duració mínima igual a la del període de vigència de l'ajuda. Els centres enviaran una còpia d'aquest a l'òrgan instructor. En el contracte haurà de constar expressament la seua vinculació amb el projecte de transferència tecnològica.

b) Proporcionar al personal contractat el suport necessari i facilitar-li la utilització dels mitjans, instruments o equips que calguen per al normal desenvolupament de la seua activitat.

c) Donar suport a la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació.

d) Vigilar que el personal tècnic contractat desenvolupe amb aprofitament l'activitat per a la qual ha sigut contractat, i que s'ajuste a les normes de treball i disposicions reglamentàries del centre on aquell es duga a terme.

e) Qualsevol altra que s'establisca en la corresponent convocatòria.

*Article 64. Seguiment científic*

L'òrgan instructor realitzarà anualment el seguiment científic del treball desenvolupat pel responsable del projecte, per a això l'entitat beneficiària haurà de presentar, el mes de novembre de cada anualitat, un informe de la persona investigadora responsable del projecte que avalue el treball realitzat i la necessitat de la continuïtat de l'ajuda.

*Article 65. Pagament de les subvencions*

1. El pagament de l'ajuda als centres d'investigació beneficiaris corresponent a la primera anualitat pressupostària es tramitarà després de la presentació a l'òrgan instructor d'una còpia dels contractes la realització dels quals es finança.

2. El pagament de les següents anualitats del finançament dels contractes estarà condicionat a la presentació de l'informe de seguiment científic a què es refereix l'article anterior.

*Article 66. Incompatibilitats*

Aquestes subvencions són compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. L'import d'aquestes en cap cas podrà superar el cost total del contracte objecte de la subvenció.

Secció setena

Subvencions per a la realització d'estades de personal investigador

doctor en empreses de la Comunitat Valenciana

*Article 67. Objecte i característiques de la subvenció*

1. L'objecte d'aquesta subvenció és afavorir la realització d'estades del personal investigador doctor dels centres d'investigació de la Comunitat Valenciana en empreses de caràcter mercantil que tinguen com a finalitat la materialització d'un projecte d'investigació que supose una innovació en els processos de fabricació o en el producte final de l'empresa.

2. L'estada haurà de realitzar-se en empreses de la Comunitat Valenciana i tindrà una duració màxima de 2 anys, amb una dedicació màxima per exercici de 300 hores. El personal investigador no podrà tindre cap participació en el capital social de l'empresa. El període de realització de l'estada el determinarà la corresponent convocatòria i, si escau, la resolució de concessió de la subvenció.

3. En la convocatòria anual s'establirà l'import de la subvenció que consistirà en una dotació econòmica al centre d'investigació per persona investigadora seleccionada de la qual aquesta percebrà una quantia com a complement salarial.

4. Quan el màxim permés a percebre per la persona investigadora seleccionada, derivat del règim de retribucions i d'incompatibilitats que li siga aplicable, siga inferior al complement salarial previst en la convocatòria, el complement salarial a percebre s'ajustarà a aquell, la qual cosa comportarà que la dotació al centre d'investigació es reduïsca proporcionalment.

5. L'import de l'ajuda serà proporcional al temps de dedicació, segons el certificat de l'estada emés per la persona que exercisca la representació legal de l'empresa de destinació. La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda, proporcional al període no gaudit de l'estada.

6. En cas que durant el període d'execució del projecte la persona investigadora responsable acredite el gaudi d'un permís derivat de maternitat o paternitat, d'acord amb les situacions protegides que es recullen en el règim general de la Seguretat Social o en cas d'atenció a persones en situació de dependència, segons el que es disposa en la Llei 39/2006, de 14 de desembre, es podrà sol·licitar un reajustament dels crèdits durant el període de l'execució del projecte, que podrà ser autoritzada per l'òrgan concedent.

*Article 68. Entitats beneficiàries i persones sol·licitants*

1. Podran ser beneficiàries d'aquestes subvencions els centres d'investigació de la Comunitat Valenciana.

2. Podran presentar propostes a través del seu centre, i com a persones investigadores responsables de la seua execució cientificotècnica, aquelles persones que estiguen en possessió del títol de doctor/a i que tinguen formalitzada amb aqueixa categoria la seua vinculació estatutària o contractual amb l'entitat beneficiària en el moment de la sol·licitud que hauran de mantindre, almenys, durant el període d'execució de l'ajuda.

3. No es podrà sol·licitar esta subvenció en una convocatòria si es compta amb finançament vigent d'esta mateixa subvenció concedida en una convocatòria anterior. **13**

*Article 69. Criteris de valoració de les sol·licituds*

Les sol·licituds seran avaluades segons els criteris i barem següents:

a) Adequació del currículum cientificotècnic de la persona sol·licitant a la investigació que es pretén realitzar (30 %).

b) Viabilitat del treball a desenvolupar i de la seua relació amb l'objectiu d'innovació a aconseguir (40 %).

1. Fins a 25 punts: viabilitat del treball a desenvolupar, adequació de les activitats que es pretén realitzar, objectius a aconseguir i calendari temporal previst per a la seua execució.

2. Fins a 15 punts: relació de l'activitat amb l'objectiu d'innovació a aconseguir.

c) Alineació del projecte amb els eixos prioritaris i objectius específics de l'Estratègia d'Innovació de la Generalitat vigent (30 %).

*Article 70. Obligacions de les persones beneficiàries*

Les persones beneficiàries estaran obligades a:

a) Comunicar a l'òrgan instructor la seua incorporació a l'empresa de destinació en cada anualitat, en el termini que establisca la corresponent convocatòria. Si no comunica la incorporació en el termini citat, s'entendrà que renuncia a l'ajuda concedida.

b) Ajustar la seua actuació a les normes de l'empresa a què s'incorpore.

c) Notificar qualsevol canvi en les condicions de l'estada subvencionada mitjançant escrit dirigit a l'òrgan instructor per a la seua autorització prèviament a la realització de l'estada. L'incompliment d'aquesta notificació podrà donar lloc a la modificació de la resolució de concessió.

d) Remetre a l'òrgan instructor, en el termini que establisca la corresponent convocatòria, des de la finalització de l'estada en cada anualitat, la documentació següent:

1. Informe del treball realitzat, que continga els resultats obtinguts i on es faça constar la conformitat del responsable de l'empresa.

2. Certificat de l'estada emés per la persona representant legal de l'empresa, en el qual consten les dates d'inici i finalització de l'estada i el nombre d'hores realitzat que es presentarà en cada anualitat.

La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda, proporcional al període no realitzat de l'estada.

*Article 71. Incompatibilitats*

Aquestes subvencions són incompatibles amb qualsevol altra obtinguda per a la mateixa finalitat i que finance els mateixos conceptes de despeses o similars.

Secció huitena

Subvencions per a estades de personal investigador doctor

en centres d'investigació situats fora de la Comunitat Valenciana

*Article 72. Objecte i característiques de la subvenció***14**

1. L'objecte d'aquestes subvencions és promoure les estades del personal investigador doctor en centres d'investigació situats fora de la Comunitat Valenciana, que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals, o altres activitats significatives que contribuïsquen a la seua labor.

2. L'estada s'haurà de fer en centres d'investigació radicats fora de la Comunitat Valenciana de manera ininterrompuda i tindrà una duració mínima d'un mes i màxima de sis mesos, improrrogables, i hauran de coincidir amb els períodes d'activitat dels centres de destinació.

3. La subvenció consistirà en una dotació mensual per a gastos d'allotjament i manutenció, o la part proporcional pels dies que corresponguen si, en el mes d'inici i finalització, no es roman en el centre receptor durant la totalitat d'este, i en una subvenció addicional per a gastos del viatge d'anada i tornada al centre de destinació, i la seua quantia dependrà de si este és nacional o internacional, i es determinarà en la convocatòria corresponent.

4. L'estada s'haurà de fer en els termes que s'indiquen en la sol·licitud. No es podrà modificar el centre de destinació sol·licitat. Excepcionalment, l'òrgan concedent podrà autoritzar esta modificació quan es justifique i s'acredite un canvi de centre del grup d'investigació en el qual tenia previst que la persona sol·licitant s'integrara per a fer l'estada, sempre que no supose una alteració fonamental de la resta de les condicions considerades per a la concessió de l'ajuda.

5. Si l'estada té lloc per un període de temps inferior al que es preveu en la resolució de concessió de la subvenció, haurà d'estar justificada i suposarà l'obligació de reintegrar una part de la quantia percebuda, proporcional al període de l'estada que no s'haja aprofitat.

*Article 73. Persones beneficiàries i sol·licitants*

Les persones que sol·liciten aquesta subvenció hauran de tindre la totalitat dels següents requisits a la finalització del termini de presentació de sol·licituds i mantindre'ls durant el període de vigència de la subvenció:

a) Ser personal investigador amb una vinculació funcionarial o contractual amb un centre d'investigació de la Comunitat Valenciana per a la formalització de la qual s'haja requerit el grau de doctor, i estar en servici actiu. **15**

b) No haver-li sigut concedida aquesta ajuda en cap de les tres anualitats anteriors a la convocatòria a la qual concorre, llevat que no hagen pogut gaudir-la per causa de força major degudament acreditada.

*Article 74. Criteris de valoració de les sol·licituds*

Les sol·licituds seran avaluades segons els criteris i barem següents:

a) Currículum cientificotècnic de la persona sol·licitant (30 %).

b) Interés cientificotècnic i possibles repercussions del treball de recerca proposat, així com la viabilitat de la seua execució en el temps sol·licitat (40 %).

1. Fins a 15 punts: qualitat del treball de recerca proposat.

2. Fins a 10 punts: possibles repercussions del treball de recerca (publicacions, congressos, patents?).

3. Fins a 15 punts: viabilitat de la seua execució en el temps sol·licitat.

c) Qualitat i interés de l'historial científic del grup investigador on s'integrarà la persona sol·licitant o en el seu cas, de la institució on es desenvoluparà l'activitat (30 %).

1. Fins a 15 punts: excel·lència científica del grup investigador on s'integrarà.

2. Fins a 15 punts: qualitat del centre receptor en relació amb l'àrea científica del projecte segons els rànquings més prestigiosos a aquest efecte.

*Article 75. Obligacions de les persones beneficiàries***16**

1. Les persones beneficiàries estaran obligades a:

a) Presentar, en el termini que establisca la convocatòria corresponent, el justificant d'haver efectuat la sol·licitud d'alta telemàtica de domiciliació bancària a través del procediment PROPER de la Generalitat.

b) Remetre el document que acredite la incorporació a la universitat o centre d'investigació de destí dins del termini que establisca la convocatòria.

c) Ajustar la seua actuació a les normes del centre d'investigació al qual s'incorpore i exercir la seua activitat en règim de dedicació exclusiva.

d) Realitzar l'estada en els termes de la resolució.

e) Contractar una assegurança d'accidents, una assegurança de responsabilitat civil i, quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica per al país de destinació, durant el període total de l'estada.

f) Presentar, en el termini d'un mes des de la finalització de l'estada, la documentació següent:

- Un informe del treball executat que continga els resultats que s'han obtingut i en el qual es faça constar la conformitat de la persona investigadora responsable en el centre de destinació.

- El certificat de l'estada, emés per la persona responsable del centre de destí, en el qual conste la data d'inici i finalització de l'estada.

La realització de l'estada per un període de temps inferior al que es preveu en la resolució de concessió suposarà l'obligació de reintegrar la part de la quantitat percebuda proporcional al període no gaudit.

2. Si no comunica o aporta la documentació requerida en el termini fixat en la convocatòria, es considerarà que renuncia a la subvenció concedida.

*Article 76. Incompatibilitats***17**

Estes subvencions són incompatibles amb qualsevol altra que s'obtinga per a la mateixa finalitat i amb les quals financen els mateixos conceptes de gastos i, específicament, amb les subvencions per a la contractació de personal investigador en fase postdoctoral regulades en la secció quarta del capítol I del títol II d'esta orde.

CAPÍTOL II

Subvenciones subprograma per a la consolidació

i enfortiment de projectes i grups d'R+D+ I

Secció primera

Subvencions a grups d'investigació emergents

*Article 77. Objecte i característiques de la subvenció*

1. L'objecte d'aquestes subvencions és secundar i fomentar l'activitat de grups d'investigació d'R+D+I emergents que no han tingut encara accés a finançament en convocatòries de projectes del Pla estatal d'R+D+I o de la Unió Europea.

2. Les actuacions subvencionades seran executades per grups d'investigació dirigits per una persona investigadora principal que tindrà formalitzada la seua vinculació funcionarial, estatutària o contractual amb l'entitat beneficiària.

3. La subvenció tindrà una duració màxima de dos anys. En la convocatòria anual es determinarà la data d'inici d'execució de la subvenció. **18**

4. La quantia màxima anual de la subvenció la determinarà la corresponent convocatòria.

5. L'import de la subvenció, sense perjudici del que disposen les respectives convocatòries, podrà finançar els següents conceptes:

a) Material fungible i bibliogràfic.

b) Despeses per utilització i accés a Infraestructures Científiques i Tècniques Singulars (ICTS) i grans instal·lacions científiques nacionals i internacionals.

c) Despeses de viatges, manutenció i allotjament dels membres del grup d'investigació.

d) Despeses de viatges, manutenció i allotjament del personal investigador doctor convidat, participant en activitats del grup d'investigació.

e) Despeses de viatges, manutenció, allotjament i inscripció a congressos internacionals d'investigadors en formació que estiguen realitzant el seu doctorat en el grup i així s'haja especificat en la memòria d'activitats a desenvolupar.

f) Despeses de difusió de les activitats del grup.

g) Despeses d'organització de congressos, jornades i activitats cientificotècniques.

h) Altres despeses necessàries per a l'activitat del grup.

6. Les persones del grup no podran percebre cap mena de remuneració a càrrec del projecte d'investigació.

*Article 78. Entitats beneficiàries i persones sol·licitants i incompatibilitats*

1. Les entitats beneficiàries d'aquestes subvencions seran els centres d'investigació de la Comunitat Valenciana.

2. Les actuacions subvencionades s'executaran per grups d'investigació dirigits per una persona investigadora principal, que actuarà com a sol·licitant de la subvenció.

3. El grup d'investigació estarà format com a mínim per tres persones investigadores doctores (inclosa la persona investigadora principal) amb vinculació funcionarial, estatutària o contractual amb un centre d'investigació i en servei actiu.

4. La persona que tinga la condició d'investigadora principal haurà de:

a) Tindre formalitzada la vinculació funcionarial, estatutària o contractual amb l'entitat beneficiària, que haurà de comprendre i mantindre durant tot el període de duració de l'ajuda i estar en servici actiu.

A l'efecte, amb caràcter excepcional, en els centres mixtos d'investigació, les persones investigadores principals podran sol·licitar la subvenció a través de qualsevol de les entitats titulars del centre. **19**

b) Haver obtingut el títol de doctor com a màxim en els huit anys anteriors en què es produïsca la convocatòria d'aquestes subvencions.

En el cas de persones investigadores que estiguen en possessió de més d'un doctorat, aquest requisit es referirà al primer dels doctorats obtinguts.

5. Cap membre del grup d'investigació, incloent-hi la persona investigadora principal, haurà sigut prèviament, investigador principal en projectes finançats per plans estatals d'R+D+I o per programes marc de la Unió Europea.

6. Cap membre del grup, incloent- hi la persona investigadora principal, podrà formar part d'altres grups amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació emergents, consolidables, consolidats, del Programa Prometeu o Júniors ni estar contractat com a personal investigador a l'empara de les subvencions del Programa per al suport a persones investigadores amb talent-Pla GenT.

7. Cap membre del grup d'investigació, incloent-hi la persona investigadora principal, podrà formar part de més d'un grup d'investigació emergent que sol·licite aquesta ajuda.

8. Els membres del grup que pertanguen a una entitat diferent de la beneficiària haurà de disposar de l'autorització expressa de l'entitat a la qual pertanguen. Aquesta documentació quedarà en poder de l'entitat beneficiària, que serà la responsable que el personal del grup d'investigació no vinculat funcionarial, laboral o estatutàriament a aquesta dispose d'aquesta autorització.

9. Els requisits, el règim de compatibilitat i dedicació dels investigadors principals i de la resta dels membres del grup d'investigació haurà de complir-se el dia en què finalitze el termini de presentació de sol·licituds i mantindre's durant el termini d'execució de l'actuació.

10. En el cas que durant el període d'execució del projecte la persona investigadora principal acredite el gaudi d'un permís derivat de maternitat o paternitat d'acord amb les situacions protegides que es recullen en el règim general de la Seguretat Social o en cas d'atenció a persones en situació de dependència, segons el que es disposa en la Llei 39/2006, de 14 de desembre, i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.

11. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altre requisit exigit al personal investigador participant, havent de comunicar qualsevol variació en aquestes en un termini de 10 dies a partir d'aquell en què es produïsca el canvi.

*Article 79. Criteris de valoració de les sol·licituds*

1. Les sol·licituds seran avaluades segons els criteris i barem següents:

Qualitat del grup d'investigació:

a) Rellevància de la persona investigadora principal (50 %)

1. Fins a 30 punts: producció científica, participació en grups d'investigació internacionals, ponències en congressos internacionals.

2. Fins a 20 punts: direcció de treballs fi de màster, direcció de tesis doctorals, contractes o projectes d'investigació d'especial rellevància, patents.

b) Trajectòria investigadora de la resta de membres del grup (30 %)

Producció científica, participació en grups d'investigació internacionals, ponències en congressos internacionals, direcció de treballs fi de màster, direcció de tesis doctorals, contractes o projectes d'investigació d'especial rellevància i patents dels membres del grup.

c) Coherència en la composició del grup (20 %)

Treballs conjunts, línies d'investigació obertes en el grup i complementarietat dels membres del grup.

2. Es concedirà una puntuació addicional del 5 % de la puntuació total obtinguda a aquelles sol·licituds la persona investigadora principal de les quals siga dona.

3. La concessió d'estes subvencions es durà a terme per àrees temàtiques. Per a fer-ho, en cada convocatòria, el nombre màxim de subvencions convocades es distribuirà per a la concessió per àrees temàtiques de l'Agència Estatal d'Investigació proporcionalment al nombre de sol·licituds que s'han presentat per cada àrea. Perquè una sol·licitud es puga proposar per a finançament, haurà de superar el llindar de puntuació que determine la convocatòria corresponent, després de l'avaluació segons els criteris i el barem que s'establixen en els apartats anteriors **20**

*Article 80. Seguiment científic de les subvencions*

Es justificarà l'ús de la subvenció concedida mitjançant la presentació d'informes cientificotècnics de seguiment i final. Per a això, es presentarà un informe de seguiment juntament amb la justificació econòmica de la primera anualitat i un informe final juntament amb la justificació econòmica de la segona anualitat, en els quals constaran els resultats derivats de l'execució de la subvenció, així com qualsevol altre aspecte addicional que preveja la corresponent convocatòria.

*Article 81. Justificació, seguiment i pagament de les subvencions***21**

1. El pressupost total aprovat de l'ajuda i les anualitats d'esta coincidiran amb el pla de pagaments que s'establix en la resolució de concessió. En el cas que s'efectue el pagament anticipat a l'entitat beneficiària i, únicament en el cas que es contemple esta possibilitat en la Llei de pressupostos de la Generalitat per a l'exercici corresponent, els gastos de cada projecte es podran dur a terme al llarg del període d'execució, sense que coincidisquen, necessàriament, amb este pla de pagaments.

2. Sempre que la Llei de pressupostos fixe un percentatge mínim de gasto per a justificar respecte de l'import total concedit per a cada anualitat, este es podrà concretar en les convocatòries amb respecte pel mínim establit.

3. En tot cas, s'haurà de presentar la justificació econòmica anual dels gastos efectuats, d'acord amb l'article 22 de les bases reguladores, per la qual cosa queda condicionat el pagament corresponent a la segona anualitat al fet que s'haja presentat prèviament la justificació econòmica de l'anualitat anterior.

Secció segona

Subvencions a grups d'investigació consolidats

*Article 82. Objecte i característiques de la subvenció*

1. L'objecte d'aquestes subvencions és afavorir l'activitat investigadora de grups d'investigació d'R+D+I consolidats que demostren potencial de creixement per a convertir-se en grups de referència.

2. Les actuacions subvencionades seran executades per grups d'investigació dirigits per una o dues persones investigadores en condició d'investigadores principals que tindran formalitzada la seua vinculació funcionarial, estatutària o contractual amb l'entitat beneficiària.

3. La subvenció tindrà una duració màxima de tres anys. En la convocatòria anual es determinarà la data d'inici d'execució de la subvenció. **22**

4. La quantia màxima anual de la subvenció la determinarà la corresponent convocatòria.

5. L'import de la subvenció, sense perjudici del que disposen les respectives convocatòries, podrà finançar els conceptes següents:

a) Despeses de personal. Aquests costos podran referir-se a les categories següents:

1. Personal investigador doctor.

2. Personal tècnic de suport.

b) Despeses d'execució:

1. Material fungible i bibliogràfic.

2. Despeses per utilització i accés a Infraestructures Científiques i Tècniques Singulars i grans instal·lacions científiques nacionals i internacionals.

3. Despeses de viatges, manutenció i allotjament de les persones del grup d'investigació.

4. Despeses de viatges, manutenció i allotjament del personal investigador doctor convidat participant en activitats del grup d'investigació.

5. Despeses de viatges, manutenció, allotjament i inscripció en congressos internacionals d'investigadors en formació que estiguen realitzant el seu doctorat en el grup, i així s'haja especificat en la memòria d'activitats a desenvolupar.

6. Despeses de difusió de les activitats del grup.

7. Despeses d'organització de congressos, jornades i activitats cientificotècniques.

8. Altres despeses necessàries per a l'activitat del grup.

6. Les persones del grup no podran percebre remuneracions a càrrec del projecte d'investigació.

*Article 83. Entitats beneficiàries i persones sol·licitants i incompatibilitats***23**

1. Les entitats beneficiàries d'aquestes subvencions seran els centres d'investigació de la Comunitat Valenciana.

2. Les actuacions subvencionades seran executades per grups d'investigació dirigits per una o dues persones investigadoras doctores en condició d'investigadores principals que actuaran com a sol·licitants de la subvenció.

3. El grup d'investigació estarà format com a mínim per tres persones investigadores doctores (excloses les persones investigadores principals) amb vinculació funcionarial, estatutària o contractual amb un centre d'investigació i en servei actiu.

4. Les persones investigadores principals hauran de:

a) Tindre formalitzada la seua vinculació amb l'entitat beneficiària en una categoria professional que requerisca ser doctor/a.

b) Tindre formalitzada la vinculació funcionarial, estatutària o contractual amb l'entitat beneficiària, que haurà de comprendre i mantindre durant tot el període de duració de l'ajuda i estar en servici actiu. Quan en la sol·licitud figuren dos persones investigadores principals, almenys, una de les dos, ha de tindre la vinculació que comprenga tot el període de duració de la subvenció. A l'efecte, amb caràcter excepcional, en els centres mixtos d'investigació, les persones investigadores principals podran sol·licitar la subvenció a través de qualsevol de les entitats titulars del centre.

c) Tindre reconeguts o, si és el cas, avaluats positivament un mínim de dos trams d'avaluació de l'activitat investigadora per la Comissió Nacional d'Avaluació de l'Activitat Investigadora (CNEAI) o per l'Agència d'Avaluació i Prospectiva (AVAP) o altres agències autonòmiques d'avaluació, o haver finalitzat com a investigador principal un mínim de dos projectes d'I+D+i amb duració mínima, cada un d'ells, de dos anys del Pla estatal o del Programa marc de la Unió Europea o programa internacional que puga preveure la convocatòria corresponent, o haver finalitzat com a investigador principal o com a beneficiari a escala individual un projecte finançat per l'European Research Council (ERC).

d) No formar part d'altres grups amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació emergents, consolidables, consolidats, del Programa Prometeu o Júniors ni estar contractat com a personal investigador a l'empara de les subvencions del Programa per al suport a persones investigadores amb talent-Pla GenT.

5. La resta dels membres del grup d'investigació hauran de complir els requisits següents:

a) Ser personal investigador doctor que tinga formalitzada amb un centre d'investigació la seua vinculació funcionarial, estatutària o laboral i estar en servei actiu.

Els membres del grup d'investigació que pertanguen a una entitat diferent de la beneficiària hauran de tindre l'autorització expressa de l'entitat a la qual pertanguen. La documentació acreditativa sobre aquest tema quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament a aquesta dispose d'aquesta autorització.

b) No formar part d'altres grups amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació emergents, consolidables, consolitats, del Programa Prometeu o Júniors, ni estar contractat com a personal investigador a l'empara de les subvencions del Programa per al suport a persones investigadores amb talent-Pla GenT.

c) El grup d'investigació haurà d'acreditar, entre tots els membres (excloses les persones investigadores principals), una mitjana d'un tram d'avaluació de l'activitat investigadora reconegut o, si és el cas, avaluat positivament per la CNEAI o per l'AVAP o altres agències autonòmiques d'avaluació, o d'un projecte d'I+D+i finalitzat com a investigadors principals amb una duració mínima de dos anys del Pla estatal d'I+D+i o del programa marc de la Unió Europea o del programa internacional que puga preveure la convocatòria corresponent.

6. Cap membre del grup, incloent-hi l'investigador principal, podrà formar part de més d'un grup d'investigació consolidat que sol·licite aquesta ajuda.

7. Els requisits, el règim de compatibilitat i dedicació de les persones investigadores principals i de la resta dels membres del grup d'investigació hauran de complir-se el dia en què finalitze el termini de presentació de sol·licituds i mantindre's fins a la data final del termini d'execució de l'actuació.

8. En cas que, durant el període d'execució del projecte la persona investigadora principal acredite el gaudi d'un permís derivat de maternitat o paternitat d'acord amb les situacions protegides que es recullen en el règim general de la Seguretat Social o en cas d'atenció a persones en situació de dependència, segons el que es disposa en la Llei 39/2006, de 14 de desembre, i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.

9. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altre requisit exigit al personal investigador participant, i haurà de comunicar qualsevol variació en aquestes en un termini de 10 dies a partir d'aquell en què es produïsca el canvi.

*Article 84. Criteris de valoració de les sol·licituds*

1. Les sol·licituds seran avaluades segons els criteris i barem següents:

Qualitat del grup d'investigació:

a) Rellevància de la persona investigadora principal (50 %)

1. Fins a 30 punts: producció científica, participació en grups d'investigació internacionals, ponències en congressos internacionals.

2. Fins a 20 punts: direcció de treballs fi de màster, direcció de tesis doctorals, contractes o projectes d'investigació d'especial rellevància, patents.

b) Trajectòria investigadora de la resta de membres del grup (30 %)

Producció científica, participació en grups d'investigació internacionals, ponències en congressos internacionals, direcció de treballs fi de màster, direcció de tesis doctorals, contractes o projectes d'investigació d'especial rellevància i patents dels membres del grup.

c) Coherència en la composició del grup (20 %)

Treballs conjunts, línies d'investigació obertes en el grup, complementarietat dels membres del grup.

2. Es concedirà una puntuació addicional del 5 % de la puntuació total obtinguda a aquelles sol·licituds on almenys una de les persones investigadores principals siga dona.

3. La concessió d'estes subvencions es durà a terme per àrees temàtiques. Per a fer-ho, en cada convocatòria, el nombre màxim de subvencions convocades es distribuirà per a la concessió per àrees temàtiques de l'Agència Estatal d'Investigació proporcionalment al nombre de sol·licituds que s'han presentat per cada àrea. Perquè una sol·licitud es puga proposar per a finançament, haurà de superar el llindar de puntuació que determine la convocatòria corresponent, després de l'avaluació segons els criteris i el barem que s'establixen en els apartats anteriors. **24**

*Article 85. Seguiment científic de les subvencions*

1. Es justificarà l'ús de la subvenció concedida mitjançant la presentació d'informes cientificotècnics de seguiment i final. Per a això, es presentarà un informe de seguiment juntament amb la justificació econòmica de cada anualitat i un informe final en l'última anualitat en els quals constaran els resultats derivats de l'execució de la subvenció, així com qualsevol altre aspecte addicional que preveja la corresponent convocatòria.

2. Addicionalment, en el termini màxim de dos mesos a partir de la finalització del termini de presentació de la justificació econòmica i de l'informe final de l'última anualitat de la subvenció, hauran de presentar una memòria amb les accions dutes a terme i els resultats d'estes durant tot el període d'execució de la subvenció que servirà per a avaluar-la ex post. **25**

*Article 86. Justificació, seguiment i pagament de les subvencions***26**

1. El pressupost total aprovat de l'ajuda i les anualitats d'este coincidiran amb el pla de pagaments establit en la resolució de concessió. En el cas que s'efectue el pagament anticipat a l'entitat beneficiària i, únicament en el cas que es contemple en la Llei de pressupostos de la Generalitat per a l'exercici corresponent, els gastos de cada projecte es podran dur a terme al llarg del període d'execució, sense que coincidisquen, necessàriament, amb este pla de pagaments.

2. Sempre que la Llei de pressupostos fixe un percentatge mínim de gasto per a justificar respecte de l'import total concedit per a cada anualitat, este es podrà concretar en les convocatòries amb respecte pel mínim establit.

3. En tot cas, s'haurà de presentar la justificació econòmica anual dels gastos efectuats, d'acord amb l'article 22 de les bases reguladores, per la qual cosa queda condicionat el pagament corresponent a la segona i a la tercera anualitat al fet que s'haja presentat prèviament la justificació econòmica de l'anualitat anterior.

Secció tercera

Subvencions programa Prometeu per a grups d'investigació d'excel·lència

*Article 87. Objecte i característiques de la subvenció***27**

1. L'objecte d'estes subvencions és identificar i donar suport a grups d'I+D+i d'excel·lència de la Comunitat, potenciar la seua projecció internacional i la transferència de coneixement mitjançant el finançament de projectes d'investigació.

2. Els projectes d'investigació subvencionats seran executats per grups d'I+D+i d'excel·lència, dirigits per una o dos persones en condició d'investigadores principals, que tindran la vinculació funcionarial, estatutària o contractual formalitzada amb l'entitat beneficiària.

3. Les subvencions tindran una duració màxima de quatre anys (48 mesos). La data d'inici d'execució de la subvenció es determinarà en la convocatòria anual.

4. L'import màxim que es podrà concedir per a cada any l'establirà la corresponent convocatòria anual i la seua quantia es determinarà per a cada projecte segons el pressupost sol·licitat i del resultat del procés de l'avaluació.

5. L'import de la subvenció, sense perjudici del que disposen les respectives convocatòries, podrà finançar els següents conceptes:

a) Despeses de contractació de personal. Aquests costos podran referir-se a les categories següents:

1. Personal investigador predoctoral.

2. Personal investigador doctor.

3. Personal de suport tècnic o administratiu.

b) Despeses d'execució i funcionament:

1. Material fungible.

2. Viatges, manutenció i allotjament de les persones del grup d'investigació.

3. Viatges, manutenció i allotjament del personal investigador doctor convidat per a participar en el projecte sempre que es justifique la participació realitzada.

4. Difusió de les activitats del grup.

5. Realització de jornades científiques directament relacionades amb el projecte Prometeu.

6. Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit.

7. Altres despeses estrictament necessàries per a l'execució del projecte.

c) Costos indirectes. Despeses de funcionament de les entitats beneficiàries necessaris per al desenvolupament del projecte.

6. Les persones del grup no podran percebre remuneracions de cap tipus per la seua participació en el projecte a càrrec d'aquest.

7. Totes les despeses hauran d'estar directament relacionades amb l'execució del projecte Prometeu per a poder finançar-se per aquesta subvenció.

*Article 88. Entitats beneficiàries i persones sol·licitants i incompatibilitats***28**

1. Les entitats beneficiàries d'aquestes subvencions seran els centres d'investigació de la Comunitat Valenciana.

2. Les actuacions subvencionades s'executaran per grups d'investigació dirigits per una o dues persones investigadores principals, que actuaran com a sol·licitants de la subvenció.

El grup d'investigació estarà format com a mínim per cinc persones investigadores (excloses les persones investigadores principals) amb vinculació funcionarial, estatutària o contractual amb un centre d'investigació, que hauran d'estar en possessió del títol de doctor/ a i en servei actiu.

3. Les persones investigadores principals hauran de tindre els requisits següents:

a) Estar en possessió del títol de doctor/a.

b) Tindre la vinculació funcionarial, estatutària o contractual amb formalitzada l'entitat beneficiària, que haurà de comprendre i mantindre durant tot el període de duració de l'ajuda i estar en servici actiu. Quan en la sol·licitud figuren dos persones investigadores principals, almenys una de les dos ha de tindre una vinculació que comprenga tot el període de duració de la subvenció.

A l'efecte, amb caràcter excepcional, en els centres mixtos d'investigació, les persones investigadores principals podran sol·licitar la subvenció a través de qualsevol de les entitats titulars del centre

c) Tindre reconeguts o, si és el cas, avaluats positivament un mínim de tres trams d'avaluació de l'activitat investigadora per la Comissió Nacional d'Avaluació de l'Activitat Investigadora (CNEAI) o per l'AVAP o altres agències autonòmiques d'avaluació, o haver finalitzat com a investigador principal un mínim de tres projectes d'I+D+i amb duració mínima, cada un d'ells, de dos anys del Pla estatal d'I+D+i o del programa marc de la Unió Europea o programa internacional que puga preveure la convocatòria corresponent.

4. La resta dels membres del grup d'investigació hauran de complir els requisits següents:

a) Estar en possessió del títol de doctor/ a i tindre formalitzada amb l'entitat beneficiària o amb un altre centre d'investigació la seua vinculació funcionarial, estatutària o laboral i estar en servei actiu.

b) Els membres del grup d'investigació que pertanguen a una entitat diferent de la beneficiària hauran de tindre l'autorització expressa de l'entitat a la qual pertanguen. La documentació acreditativa sobre aquest tema quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament a aquesta dispose de la dita autorització.

c) El grup d'investigació haurà d'acreditar, entre tots els membres (excloses les persones investigadores principals), una mitjana de dos trams d'avaluació de l'activitat investigadora reconeguts o, si és el cas, avaluats positivament per la CNEAI o per l'AVAP o altres agències autonòmiques d'avaluació, o d'un projecte d'I+D+i finalitzat com a investigadors principals amb una duració mínima de dos anys del Pla estatal d'I+D+i o del programa marc de la Unió Europea o del programa internacional que puga preveure la convocatòria corresponent. A este efecte, haver finalitzat com a investigador principal o com a beneficiari a escala individual un projecte finançat per l'European Research Council (ERC) es considerarà equivalent a tindre dos trams de l'activitat investigadora reconeguts o avaluats positivament.

5. Es podrà sol·licitar la incorporació de nous membres al grup que haurà de ser autoritzada per l'òrgan concedent, sempre que es mantinga la mitjana requerida en l'apartat 4 c) d'aquest article.

6. Cap membre del grup podrà pertànyer a més d'un grup del Programa Prometeu en qualsevol de les seues edicions ni formar part d'altres grups d'investigació amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació i investigadors Júniors ni estar contractat com a personal investigador a l'empara de les subvencions del Programa per al suport a persones investigadores amb talent-Pla GenT.

7. Al llarg de la vigència del projecte d'investigació es podrà sol·licitar la incorporació d'investigadors doctors amb vinculació amb un centre d'investigació i en servei actiu com a personal de suport a la investigació (PAI) que haurà de ser autoritzada per l'òrgan concedent.

8. Els requisits, el règim de compatibilitat i dedicació de les persones investigadores principals i de la resta dels membres del grup d'investigació hauran de complir-se el dia en què finalitze el termini de presentació de sol·licituds i mantindre's fins a la data final del termini d'execució de l'actuació.

9. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador participant, i haurà de comunicar qualsevol variació en aquestes en un termini de 10 dies a partir d'aquell en què es produïsca el canvi.

*Article 89. Criteris de valoració de les sol·licituds*

1. Les sol·licituds seran avaluades segons els criteris i barem següents:

a) Grup d'Investigació (60 %):

1. Fins a 25 punts: rellevància de l'investigador principal (producció científica, participació en grups d'investigació internacionals, ponències en congressos internacionals, direcció de treballs fi de màster, direcció de tesis doctorals, contractes o projectes d'investigació d'especial rellevància, patents.

2. Fins a 25 punts: trajectòria investigadora de la resta de membres del grup (producció científica, participació en grups d'investigació internacionals, ponències en congressos internacionals, direcció de treballs fi de màster, direcció de tesis doctorals, contractes o projectes d'investigació d'especial rellevància i patents dels membres del grup).

3. Fins a 10 punts: coherència en la composició del grup en relació amb el projecte a desenvolupar, trajectòria internacional del grup i projecció dels doctors formats en el grup (lloc de treball actual i publicacions derivades de les seues tesis).

b) Qualitat i interés cientificotècnic del projecte d'investigació (40 %).

1. Fins a 20 punts: objectius, impactes esperats i metodologia.

2. Fins a 20 punts: pla de treball i disseny d'investigació.

2. Es concedirà una puntuació addicional del 5 % de la puntuació total obtinguda, a aquelles sol·licituds on almenys una de les persones investigadores principals siga dona.

2 bis. La concessió d'estes subvencions es durà a terme per àrees temàtiques. Per a fer-ho, en cada convocatòria, el nombre màxim de subvencions convocades es distribuirà per a la concessió per àrees temàtiques de l'Agència Estatal d'Investigació proporcionalment al nombre de sol·licituds que s'han presentat per cada àrea. Perquè una sol·licitud es puga proposar per a finançament, haurà de superar el llindar de puntuació que determine la convocatòria corresponent, després de l'avaluació segons els criteris i el barem que s'establixen en els apartats anteriors. **29**

3. Per a l'avaluació de les sol·licituds, les corresponents convocatòries podran preveure la creació d'un comité d'experts de reconegut prestigi que assessore la comissió avaluadora a aquest efecte.

*Article 90. Seguiment científic de les subvencions*

1. Es justificarà l'ús de la subvenció concedida mitjançant la presentació d'informes cientificotècnics de seguiment i final. Per a això, es presentarà un informe de seguiment juntament amb la justificació econòmica de cada anualitat i un informe final en l'última anualitat.

Aquests hauran d'incloure els següents aspectes: desenvolupament de les activitats; compliment d'objectius proposats en l'actuació, així com l'impacte dels resultats obtinguts evidenciats, entre altres, mitjançant la difusió de resultats en publicacions, en revistes científiques, en llibres, en presentacions en congressos, en accions de transferència, en patents, en internacionalització de les activitats, en col·laboracions amb grups nacionals i internacionals i, en el seu cas, en la formació del personal investigador.

A més, hauran d'incloure els canvis respecte de les despeses previstes en la sol·licitud inicial del projecte justificant adequadament la seua necessitat per a la consecució dels objectius cientificotècnics de l'actuació subvencionada.

2. L'informe de seguiment podrà ser objecte d'una avaluació de seguiment, que en el cas de no obtindre una qualificació suficient, podria comportar la finalització anticipada, així com al reintegrament total o parcial de la subvenció concedida en el cas que s'haja produït el cobrament anticipat.

3. Addicionalment, en el termini màxim de dos mesos a partir de la finalització del termini de presentació de la justificació econòmica i de l'informe final de l'última anualitat del projecte, hauran de presentar una memòria amb les accions dutes a terme i els seus resultats durant tot el període d'execució del projecte. La memòria servirà per a fer l'avaluació ex post del projecte. **30**

*Article 91. Justificació, seguiment i pagament de les subvencions***31**

1. El pressupost total aprovat de l'ajuda i les anualitats d'este coincidiran amb el pla de pagaments establit en la resolució de concessió.

En el cas que s'efectue el pagament anticipat a l'entitat beneficiària i, únicament en el cas que es contemple en la Llei de pressupostos de la Generalitat per a l'exercici corresponent, els gastos de cada projecte es podran dur a terme al llarg del període d'execució, sense que coincidisquen, necessàriament, amb este pla de pagaments.

2. Sempre que la Llei de pressupostos fixe un percentatge mínim de gasto per a justificar respecte de l'import total concedit per a cada anualitat, este es podrà concretar en les convocatòries amb respecte pel mínim establit.

3. En tot cas, s'haurà de presentar la justificació econòmica anual dels gastos efectuats, d'acord amb l'article 22 de les bases reguladores, per la qual cosa queda condicionat el pagament corresponent a la segona anualitat i següents al fet que s'haja presentat prèviament la justificació econòmica de l'anualitat anterior.

CAPÍTOL III

Accions del subprograma d'internacionalització

de la investigació i de la divulgació de la ciència

Secció primera

Subvencions per a la captació de projectes europeus o altres programes de caràcter internacional

*Article 92. Objecte i característiques de la subvenció*

1. L'objecte d'aquesta subvenció és fomentar la participació de les persones investigadores en convocatòries d'R+D+I de la Unió Europea i en altres d'àmbit internacional.

2. La subvenció podrà tindre una duració d'una o dues anualitats en funció de la data de finalització del termini de presentació de sol·licituds de la convocatòria internacional. En el cas que l'activitat es desenvolupe durant dues anualitats, la determinació de l'import de la subvenció per a cada anualitat pressupostària s'establirà en la resolució de concessió, segons el cronograma de desenvolupament d'activitats necessàries per a la presentació de la sol·licitud. L'import màxim de les subvencions, que serà el mateix independentment si la duració és anual o de dues anualitats, s'establirà en les corresponents convocatòries segons les següents modalitats de participació:

a) Projectes en els quals el grup sol·licitant participe de manera individual o en qualitat de soci.

b) Projectes en els quals el grup sol·licitant participe com a líder de la proposta.

c) Participació de persones investigadores en alguna de les modalitats de convocatòries de les European Research Council (ERC) Grants.

3. Podran ser subvencionables, entre altres, els següents conceptes:

a) Despeses de consultoria i serveis equivalents destinats de manera exclusiva a la preparació de la proposta.

b) Despeses de viatges, manutenció i allotjament per assistència a congressos i conferències, visites i estades breus del personal investigador que formarà part del grup o del consorci que subscriurà la sol·licitud i que haurà de figurar en la memòria justificativa de la despesa.

c) Altres despeses necessàries per a la preparació i presentació de la proposta.

4. Les persones investigadores no podran percebre remuneracions a càrrec d'aquesta subvenció.

5. Les subvencions regulades en aquesta convocatòria seran compatibles amb la percepció d'altres subvencions procedents de qualssevol de les administracions o ens públics o privats, nacionals, internacionals, o de la Unió Europea, sempre que l'import conjunt d'aquestes siga de tal quantia que, aïlladament o en concurrència amb altres subvencions, no supere el cost de l'activitat finançada.

*Article 93. Entitats beneficiàries i persones sol·licitants*

1. Les entitats beneficiàries d'aquestes subvencions seran els centres d'investigació de la Comunitat Valenciana.

2. Amb caràcter general, excepte en el cas de sol·licituds per a la presentació de propostes individuals a les European Research Council (ERC) Grants, les actuacions objecte de la subvenció seran executades per grups d'investigació. El grup estarà format com a mínim per tres persones investigadores, una de les quals tindrà la condició d'investigadora principal, que haurà d'estar en possessió del títol de doctor/a i tindre formalitzada la seua vinculació funcionarial, estatutària o contractual amb l'entitat beneficiària. A més, almenys una altra persona del grup haurà d'estar en possessió del títol de doctor/a.

3. L'entitat sol·licitant serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador participant, que s'establisca en la corresponent convocatòria i haurà de comunicar qualsevol variació en aquestes en un termini de 10 dies a partir d'aquell en què es produïsca el canvi.

*Article 94. Criteris de valoració de les sol·licituds*

Les sol·licituds seran avaluades segons els criteris i barem següents:

a) Interés cientificotècnic del projecte amb el qual opta a un programa de la Unió Europea o internacional (40 %).

b) Adequació i viabilitat de les activitats previstes i del pressupost de les activitats a desenvolupar fins a la presentació de la sol·licitud (20 %).

1. Fins a 5 punts: adequació del pressupost a les activitats que es pretenen desenvolupar.

2. Fins a 15 punts: viabilitat de les activitats previstes per a la presentació de la sol·licitud.

c) Qualitat, trajectòria i adequació del grup o de la persona investigadora proponent. Especialment es valoraran la competència i l'adequació de la persona investigadora principal i dels membres del grup i en el cas de les propostes individuals a les European Research Council (ERC) Grants, la competència i adequació de la persona investigadora proponent (40 %).

Secció segona

Subvencions per a l'organització i difusió de congressos, jornades i reunions

científiques, tecnològiques, humanístiques o artístiques de caràcter internacional

*Article 95. Objecte i característiques de la subvenció*

1. Aquestes subvencions tenen per objecte afavorir l'organització i difusió de congressos, jornades i reunions de caràcter internacional i d'objecte científic, tecnològic, humanístic o artístic, així com la labor de divulgació dels resultats de les investigacions realitzades en el marc de les activitats primàries de caràcter no econòmic dels centres d'investigació.

2. Els esdeveniments han de:

a) Celebrar-se en l'àmbit de la Comunitat Valenciana.

b) Tindre caràcter internacional, la qual cosa suposa que, tant en el comité científic com entre les persones ponents i conferenciants, hauran de figurar, almenys, tres persones investigadores amb destinació en un centre d'investigació d'un altre país. **32**

3. L'import de la subvenció podrà anar destinat a finançar, entre altres, els conceptes següents:

a) Les despeses de viatges, manutenció i allotjament de les persones del comité científic, del comité organitzador i de ponents i conferenciants.

b) La difusió dels programes de la reunió.

c) Les despeses de ponències, conferències i altres participacions.

d) Despeses de traducció i lloguer d'equips tècnics.

e) L'edició de les ponències o conclusions resultants.

4. L'import anual de la subvenció el determinarà la corresponent convocatòria i es concedirà d'acord amb els criteris de selecció i avaluació.

*Article 96. Entitats beneficiàries i persones sol·licitants*

1. Podran presentar sol·licituds i ser beneficiaris d'aquestes subvencions els centres d'investigació de la Comunitat Valenciana.

2. Podrà sol·licitar aquestes subvencions com a persones investigadores responsables de la seua execució el personal investigador doctor amb vinculació funcionarial, estatutària o contractual amb l'entitat beneficiària que haurà de mantindre durant el període d'execució de la subvenció.

*Article 97. Criteris de valoració de les sol·licituds*

1. Les sol·licituds s'avaluaran segons els criteris i el barem següents:

a) La qualitat i la rellevància científica de l'activitat que es proposa (40 %). En este apartat es valorarà que la temàtica estiga alineada amb l'estratègia europea vigent en matèria de ciència, investigació i innovació.

1. Fins a 25 punts: qualitat i rellevància científica de l'activitat que es proposa.

2. Fins a 15 punts: Alineació de la temàtica de l'activitat amb l'estratègia europea vigent en matèria de ciència, investigació i innovació.

b) Projecció internacional de l'activitat (25 %).

c) La trajectòria científica de l'investigador responsable en l'àrea de coneixement de l'activitat proposada (35 %). **33**

2. Es concediran 10 punts addicionals a aquelles persones sol·licitants a les quals no s'haja concedit aquesta subvenció, o a les quals havent-los sigut concedida no l'hagen pogut gaudir per causa de força major degudament acreditada, en les tres anualitats anteriors a la convocatòria a la qual es presenten.

*Article 98. Incompatibilitats*

Aquestes subvencions no són incompatibles amb la percepció d'altres ajudes per a finançar diferents conceptes de despesa de l'organització del mateix esdeveniment, sempre que aquest finançament no procedisca d'altres subvencions de les previstes en aquesta ordre i que, aïlladament o en concurrència amb altres subvencions, no superen el cost total de l'actuació.

CAPÍTOL IV

Accions del subprograma per a la promoció

i dinamització dels parcs científics

*Article 99. Objecte i característiques de la subvenció*

1. Aquestes subvencions tenen per objecte afavorir la realització pels parcs científics de les universitats de la Comunitat Valenciana d'actuacions de dinamització dels resultats de les activitats d'investigació científica, transferència de coneixement, desenvolupament tecnològic i innovació.

2. Cada actuació es plantejarà com un projecte individual, el qual s'ha d'orientar al compliment d'un dels objectius que s'establisquen en la convocatòria corresponent.

3. L'import màxim de la subvenció per projecte a desenvolupar el determinarà la corresponent convocatòria, i la seua quantia per a cada projecte es determinarà en funció del pressupost d'aquest i del resultat de l'avaluació.

4. Sense perjudici del que puguen establir les corresponents convocatòries per al desenvolupament dels projectes, es podran finançar els conceptes següents:

a) Material fungible destinat específicament a l'activitat concreta de dinamització.

b) Viatges, manutenció i allotjament dels participants en l'actuació de dinamització.

c) Ponències, conferències, jornades i presentacions.

d) Altres despeses necessàries per al desenvolupament de les actuacions de dinamització (lloguer de locals, carpes?).

e) Despeses de traducció i interpretació (equip de traducció simultània o salari de la persona traductora).

f) Despeses d'edició i difusió del projecte.

g) Despeses de personal contractat exclusivament per a l'execució del projecte.

h) Costos de funcionament. Aquesta quantitat ascendirà a un import que es determinarà per l'aplicació d'un percentatge màxim sobre la quantitat de despesa executada i justificada, per la qual cosa la seua concreció final es realitzarà amb la justificació de despeses de cada anualitat.

*Article 100. Entitats beneficiàries i sol·licitants*

Podran ser sol·licitants i beneficiàries d'aquestes subvencions les universitats de la Comunitat Valenciana que tinguen vinculat un parc científic i les entitats gestores d'un parc científic, amb personalitat jurídica pròpia, participades per una universitat de la Comunitat Valenciana

*Article 101. Criteris de valoració de les sol·licituds*

L'avaluació de sol·licituds es realitzarà d'acord amb els criteris següents:

a) Qualitat del projecte previst, per a això es valoraran especialment la realització d'activitats de foment de la innovació (40 %).

1. Fins a 20 punts: pla de treball i disseny del projecte.

2. Fins a 20 punts: activitats de foment de la innovació plantejades en el projecte.

b) Àmbit de repercussió de l'actuació. En aquest apartat es valorarà l'impacte i relació entre el projecte plantejat i l'entorn econòmic d'influència del parc (35 %).

c) Viabilitat i adequació del pressupost segons el projecte a desenvolupar (25 %).

1. Fins a 15 punts: adequació del pressupost sol·licitat en relació amb les activitats a realitzar.

2. Fins a 10 punts: adequació del pressupost sol·licitat en relació amb els objectius a aconseguir i el temps de realització.

*Article 102. Incompatibilitats*

Aquestes subvencions no són incompatibles amb la percepció d'altres ajudes que puguen finançar diferents conceptes de despesa en una actuació de dinamització, sempre que aquest finançament no procedisca d'una altra subvenció de les previstes en aquesta ordre i que, aïlladament o en concurrència amb altres subvencions, no superen el cost total de l'actuació.

DISPOSICIONS ADDICIONALS

*Primera. Règim de gestió de subvencions cofinançades amb fons europeus*

Quan algunes de les subvencions regulades en aquesta ordre siguen cofinançades pel Fons Social Europeu (FSE), el règim de gestió de les subvencions s'haurà d'adaptar als procediments i criteris d'elegibilitat que establisquen els reglaments que desenvolupen l'FSE, i en particular als recollits en la normativa sobre despeses subvencionables i sobre publicitat.

*Segona. Abast plurianual de les subvencions*

D'acord amb el que s'estableix en l'article 16 de la Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenvolupament Tecnològic, tindran abast plurianual les subvencions regulades en la present ordre corresponents a les seccions 1a, 3a, 4a, 6a i 7a del capítol I del títol II, a les seccions 1a, 2a i 3a del capítol II del títol II i a la secció 1a del capítol III del títol II. La resolució d'aquestes establirà l'import per a cadascuna de les anualitats de vigència de la subvenció respectiva, i estarà condicionat als crèdits que amb tal fi es consignen en cadascuna d'aquestes anualitats en el pressupost de la Generalitat.

*Tercera. Caràcter econòmic de les activitats d'investigació*

1. D'acord amb el marc sobre ajudes estatals de recerca i desenvolupament i innovació (2014/C 198/01) les activitats de transferència de coneixements desenvolupades pels centres d'investigació no tindran naturalesa econòmica quan tots els beneficis generats per aquestes tornen a invertir-se en activitats primàries d'aquest centre.

2. En el cas que un centre d'investigació exercisca activitats, tant de caràcter econòmic com no econòmic, a fi d'evitar la subvenció indirecta de l'activitat econòmica, s'haurà de distingir amb claredat entre tots dos tipus d'activitats i entre els seus respectius costos i finançament, per a això els estats financers anuals de les universitats i centres d'investigació reflectiran la correcta imputació d'aquests a cadascuna de les activitats.

DISPOSICIÓ TRANSITÒRIA

*Única. Efectes sobre els procediments ja iniciats*

Als procediments de concessió de subvencions ja iniciats a l'entrada en vigor d'aquesta ordre els serà aplicable l'Ordre 86/2016, de 21 de desembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana.

DISPOSICIÓ DEROGATÒRIA

*Única. Derogació de normes*

Queden derogades totes les disposicions d'igual o inferior rang que s'oposen a aquesta ordre i, en concret, l'Ordre 86/2016, de 21 de desembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions del programa per a la promoció de la investigació científica, el desenvolupament tecnològic i la innovació a la Comunitat Valenciana i les seues posteriors modificacions.

DISPOSICIONS FINALS

*Primera. Facultats de la persona titular de la direcció general competent en matèria d'investigació i política científica.*

Es faculta la persona titular de la direcció general competent en matèria d'investigació i política científica perquè dicte les resolucions i instruccions necessàries per a l'aplicació i interpretació de la present ordre, i es delega en ella la facultat per a resoldre la concessió o la denegació de les subvencions establides en aquesta ordre, així com l'autorització, disposició del crèdit i ordenació del pagament, i altres actes de gestió comptable necessaris per a l'execució de la resolució.

*Segona. Entrada en vigor*

La present ordre entrarà en vigor l'endemà de la seua publicació en el *Diari Oficial de la Generalitat Valenciana*.

València, 1 d'octubre de 2020

La consellera d'Innovació, Universitats, Ciència i Societat Digital,

CAROLINA PASCUAL VILLALOBOS

--------------------

1   L’article 8 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109), de modificació de l’Orde 19/2020, d’1 d’octubre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana (DOGV núm. 9908 de 05.08.2024).

2   L’apartat 2 de l’article 16 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

3   Les lletres h,i, i j de l’apartat 3 i l’apartat 3 bis de l’article 21 s’afigen per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

4   Els apartats 6 i 7 de l’article 22 se suprimixen per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

5   L’apartat 4 bis de l’article 25 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

6   La lletra c de l’article 27 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

7   Els apartats 2, 3 i 4 de l’article 34 es modifiquen, l’apartat 5 se suprimeix i l’apartat 6 es renumera i passa a ser l’apartat 5 per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

8   La lletra a de l’apartat 1 de l’article 37 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

9   L’apartat 6 bis de l’article 40 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

10   La lletra a de l’apartat 1 de l’article 42 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

11   L’apartat 5 bis de l’article 48 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

12   La lletra b de l’apartat 3 de l’article 49 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

13   L’apartat 3 de l’article 68 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

14   Els apartats 2, 3 i 4 de l’article 72 es modifiquen i l’apartat 5 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

15   La lletra a de l’article 73 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

16   Les lletres a, b, e i f de l’article 75 es modifiquen per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

17   L’article 76 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

18   L’apartat 3 de l’article 77 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

19   La lletra a de l’apartat 4 de l’article 78 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

20   L’apartat 3 de l’article 79 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

21   L’article 81 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

22   L’apartat 3 de l’article 82 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

23   Les lletres b i c de l’apartat 4 i la lletra c de l’apartat 5 de l’article 83 es modifiquen per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

24   L’apartat 3 de l’article 84 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

25   L’apartat 2 de l’article 85 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

26   L’article 86 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

27   Els apartats 1, 2 i 3 de l’article 87 es modifiquen per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

28   Les lletres b i c de l’apartat 3 i la lletra c de l’apartat 4 de l’article 88 es modifiquen per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

29   L’apartat 2 bis de l’article 89 s’afig per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

30   L’apartat 3 de l’article 90 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

31   L’article 91 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

32   La lletra b de l’apartat 2 de l’article 95 per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).

33   L’apartat 1 de l’article 97 es modifica per l’[**Orde 17/2024, de 31 de juliol, de la Conselleria d’Educació, Cultura, Universitats i Ocupació**](https://dogv.gva.es/va/resultat-dogv?signatura=2024/8109).